Jeremia 52
Kare me Joe pa Jedekia
(2 Luker 24.18-20; 2 Tek 36.11-16)
1Jedekia ocamo ker ma mwaka me ditte pyeraryo wiye acel, ci obedo ka loc i Jerucalem pi mwaka apar wiye acel. Nyiŋ minne Kamutal, nya pa Jeremia me Libna. 2En obedo ka tiyo gin ma nen marac i waŋ Rwot, kun lubo gin ducu ma yam Yekoyakim otiyo. 3Pi kiniga ma omako Rwot, ka kare oromo, omiyo Rwot obayo Jerucalem ki Juda woko ki i nyime.
Jerucalem opoto i ciŋ jo Babilon
(2 Luker 24.20–25.7; Jer 39.1-7)
Jedekia ocako jemo woko i kom kabaka me Babilon. 4-I mwaka me aboŋwen me locce, i dwe me apar, i nino dwe apar, en aye Nebukadnejar kabaka me Babilon obino kwede ki monnye ducu i kom Jerucalem, ci orumo gaŋ woko, ka dok gutoro cel lobo orumo woko dyere. 5Gaŋ girumo kit meno nio wa i mwaka me apar wiye acel me loc pa kabaka Jedekia. 6I kom nino dwe aboŋwen me dwe me aŋwen onoŋo kec odoko marac i Jerucalem, ma omiyo cam pe dok nen pi lwak. 7-Ka gumuko cel me gaŋ woko, ci lwak lulweny ducu gumol guriŋo ki i dyewor, kun giwok ki i dog gaŋ ma i kin cel cel aryo me Jerucalem, ma i ŋet poto pa kabaka, kadi onoŋo jo Kaldaya gurumo gaŋ woko. Gucito gulubo yo ma dok tuŋ Araba. 8Ento mony pa jo Kaldaya guryemo kor kabaka, ci gumake woko i bar me Jeriko; ci monnye guket woko ducu ki i kome. 9Ka gumako kabaka, ci gukelo en bot kabaka me Babilon i Ribla, ka ma oŋolle iye kop. 10Kabaka me Babilon ocako neko awobe pa Jedekia woko ki i nyime ma waŋe neno, dok bene oneko rwodi me Juda woko ducu ki i Ribla. 11-En okolo waŋ Jedekia oloyo woko ka omiyo gitweye ki nyor, gitere kwede wa i Babilon, ci gikete i mabuc nio wa i nino me tone.
Giwago ot pa Lubaŋa woko
(2 Luker 25.8-11)
12I dwe me abic, i kom nino dwe apar, ma en aye mwaka me apar wiye aboŋwenne me loc pa kabaka Nebukadnejar, ma kabaka me Babilon, en aye Nebujaradan ma ladit pa lugwok kabaka, ma latic pa kabaka me Babilon, obino i Jerucalem. 13-Ocako waŋo ot pa Rwot woko ki ot pa kabaka, ki odi ducu ma tye i Jerucalem; owaŋo odi madito woko ducu ki mac. 14Ki mony pa jo Kaldaya ducu, ma yam gitye kacel ki ladit pa lugwok kabaka, gumuko kicika cel murumo Jerucalem woko. 15Ki lwak ma yam gudoŋ i gaŋ, ki jo ma yam gukobo gigi kengi bot kabaka me Babilon, kacel ki lwak ma gudoŋŋe ducu, Nebujaradan ma, ladit pa lugwok kabaka oterogi woko i opii. 16Ento oweko jo mogo ma gin lucan adada gudoŋ i lobo wek gubed lugwok poto olok ki lupur ki kweri dyaŋ.
17-Ki wir mola ma yam gitye i ot pa Rwot ki litino gadigadi, ki nam me mola ma yam gitye i ot pa Rwot, jo Kaldaya guturo guŋido woko, ka gutero mola mere wa i Babilon. 18Gutero lwak agulu ducu ki akwaya; latokke-gu ki magac-gu, ki becen, ki atabo me odok eceta, ki jami me mola ducu ma yam gitiyo kwedgi i ot pa Rwot 19ki atabo matino ki weer me waŋo mac bene, ki atabo, me liyo gityer amata. Gin ma yam otiyo ki jabu ladit pa lugwok kabaka otero macalo jabu, gin ma yam otiyo ki ryal, otero macalo ryal. 20Lok ma dok i kom wir aryo-ni, ki nam acel, ki litino gadigadi ducu ma yam Solomon otiyo pi ot pa Rwot, pek me mola ma oa ki i kom jami magi ducu dwoŋ, pe pimme.
21Bor pa wir acel acel romo futi pyeraryo wiye abiro, gipimo kor wir ki tol ci ditte oromo futi apar wiye aboro. Iye onoŋo twolo, kome ducu kinoŋ ma romo nyig ciŋ aŋwen. 22I wiye yam giketo iye lalukana me mola, kun lalukana borre romo futi abiro ki nucu. I kom lalukana onoŋo giketo iye obwo ki cal nyig okwer pomegranat, ma gin ducu gitiyogi ki mola ma girumo lalu: kana dyere. Wir me aryo bene rom ki lawote, kun tye ki cal nyig pomegranat. 23Cal pomegranat onoŋo romo pyeraboŋwen wiye abicel ki yo tun ŋeye ducu ki woko; cal pomegranat ducu doŋ romo miya acel ma orumo obwo ma gitiyo orumo woko ducu-ni.
Gitero Lujudaya i Babilon
(2 Luker 25.8-21, 21-30)
24Ladit pa Lugwok kabaka, otero Ceraya bene ma ajwaka madit, ki Jepania ajwaka me aryone, ki lukur doggola me ot pa Rwot gin adek. 25Ka dok okwanyo ladit ma loyo lumony ki i dye gaŋ, ki lumemba abic me lukiko pa kabaka ma onoŋogi i dye gaŋ; ki karan pa ladit me mony, ma yam coko jo me lobo pi lweny; ki jo pyerabicel i kin wegi lobo ma ginoŋogi i dye gaŋ. 26Nebujaradan, ladit pa lugwok kabaka omakogi, oterogi wa i Ribla bot kabaka me Babilon. 27Kabaka me Babilon onekogi woko ducu ki i Ribla ma i lobo Kamat. Jo Juda ma gikwanyogi woko ki i lobogi giterogi woko i opii kit meno.
28Man aye wel dano ma yam Nebukadnejar omako otero woko i opii: i mwaka me abiro otero Lujudaya ma romo alip adek ki pyeraryo wiye adek. 29I mwaka me apar wiye aboro me locce en okwanyo dano ma romo miya aboro ki pyeradek wiye aryo ki i Jerucalem oterogi woko i opii. 30I mwaka me pyeraryo wiye adek me loc pa Nebukadnejar, Nebujaradan ladit pa lugwok kabaka otero Lujudaya ma romo dano miya abiro ki pyeraŋwen wiye abic i opii. Wel dano ducu ma giterogi i opii doŋ oribbe alip aŋwen ki miya abicel.
Giketo deyo bot Yekoyakin ki i Babilon
31I kare me mwaka pyeradek wiye abirone nia ma gitero kwede Yekoyakin kabaka me Juda i opii, i dwe me apar wiye aryo, i kom nino dwe pyeraryo wiye abic, en aye Evil-merodak, kabaka me Babilon, otimo kica ki Yekoyakin kabaka me Juda, ogonye woko ki i mabuc i mwaka ma en ocamo iye ker. 32Obedo ka lok kwede mot maber, oketo en obedo i kom madit makato ducu ki i kin kom pa luker ma yam gibedo kwede i Babilon. 33Kit meno Yekoyakin olunyo boŋo mabuc mere woko, obedo ka cam i wi meja pa kabaka jwijwi, pi kare me kwone ducu. 34Pi miye gin me konnye kwede, kabaka dok obedo ka miye lim me tic kwede jwijwi, nino ducu me kwone.


Icaya 23
Lok ma gitito i kom Turo ki Cidon
1-Man lok ma pire tek ma gitito i kom Turo.
Wukok ba, wun mel me Tarcic,
pien Turo doŋ odoŋ nono, laboŋo ot mo kadi waŋ wat mo.
Onyuto botgi lokke i yo
i kare ma gidwogo ki i Caiprac.
2Wucuŋ mot, wun jo ma wubedo i dog nam,
wun Lucat-wil me Cidon.
Lukwenawu yam guŋolo nam,
gubedo i wi pii madwoŋ adada.
3Lim ma yam gunoŋo aye obedo kal me Cikor,
ma gukayo ki i dog kulu Nail.
In onoŋo yam ibedo lacat-wil ma cato wil i rok mapol.
4Lewic myero omaki, in Cidon, pien nam doŋ oloko,
cel gogo matek me dog nam bene owaco ni,
"Rem me nywal pe ocana gire, pe bene anywal,
pe bene apito latin mo omedo ki doŋo,
latin awobi nyo kadi latin nyako."
5Ka lok man biwinnye i Ejipt,
cwiny dano bicwer matek twatwal pi winyo lok i kom Turo.
6Wukat wucit wa i Tarcic,
wucit wukoki, wun jo ma wubedo i dog nam!
7Man gaŋ ma yam dano tye iye ki yomcwiny madwoŋ,
gaŋ ma yam ocakke con twatwal,
en aye gaŋ ma yam ocwalo lukwenane guŋolo nam,
me cito ka bedo i lobo mogo mukene.
8Aŋa ma oyubo lok man i kom Turo,
gaŋ ma poko Lalukana me deyo me Loc,
ma lucat-wille bene yam gubedo rwodi,
ma gubedo jo ma pigi dito adada i lobo?
9Rwot me mony aye ma onoŋo oyubo,
pi balo wakkegi me deyo woko ducu,
dok pi miyo jo ma i lobo ducu ma yam giketo deyo i komgi doko mwol.
10Wucit wupur lobo,
wun jo ma wubedo i Tarcic;
pien waŋwat me Turo doŋ pe.
11Rwot doŋ oryeyo ciŋe woko i wi nam,
en bene doŋ otyeko yeŋo ker ducu mapatpat;
Rwot doŋ otyeko miyo cik i kom Kanaan,
ni myero gitur waŋ apidiŋŋe matek-ki.
12En owaco ni,
"Yomcwiny ma yam wutye kwede doŋ ogik, wun jo Cidon;
kombeddi doŋ gidiyowu woko matek,
ma kadi bed wukat i Caiprac,
kunnu bene pe wubinoŋo ka yweyo."
13Koŋ wunen lobo pa jo Kaldaya! Gin aye rok ma onoŋo gumoko ni Turo bibedo kabedo pa lee tim, ento pe jo Aciria. Gin aye ma gutado lubele ma gucudo malo likuŋ kunnu, ka dok gumuko odi madito woko ducu ki kunnu, gumiyo dok odoko wi obur.
14Wukoki, wun mel me Tarcic,
pien ka-kannewu ma yam tek-ki doŋ giketo woko.
15I kare meno wi dano biwil woko i kom jo Turo pi mwaka pyerabiro kulu, ma rom aroma ki kare me kwo pa kabaka acel. Ka mwaka pyerabiro doŋ otum, ci Turo bibedo calo malaya ma giwero pire ni,
16"Kwany opuk agoya,
cit kwede i dye gaŋ,
in dako ma malaya ma wi dano owil woko i komi-ni!
Mi dwan opuk okok ma winnye mamit,
wer bene wer mapol,
wek dano gucak po piri."
17I kare ma mwaka pyerabiro doŋ otum, Rwot dok bilimo Turo, ci dok bicako dwoke i dog ticce. En dok bitic i lobo mapatpat ma tye i wi lobo, kun tiyo kwedgi dok terogi macalo malaya. 18Magoba ducu ma en binoŋo i cato wille-nu, pe bigwoko, pe bene bikano mo kadi me mono, ento bityero woko me bedo gin maleŋ bot Rwot, ci gibiwilo ki cam mabup ki boŋŋi mabeco pi jo ma bedo i nyim Rwot.


Jeremia 51:50
Lok pa Lubaŋa bot jo Icrael ma gitye i Babilon
50"Wun jona ma wutye i Babilon doŋ wubwot ki i lak to! Kombeddi doŋ wuciti, pe dok wukur gin mo! Kadi bed wutye ka mabor ki paco myero wutam pira, an a Rwotwu, wiwu bene myero opo pi Jerucalem.


2 Luker 19:23
23In aye ma imiyo lukwenani giŋalo Rwot,
dok iwaco ni, in iito malo i wi godi
kun it ye ki lwak gadigadi lwennyi,
nio wa malo i wi got Lebanon.
Iwakke bene ni itoŋo yadi cedar maboco ki kunnu woko,
ki yadi ciprec mabecone mada-ni;
dok iwacci, Adonyo bene i buŋane ka mabor,
ka ma yadi oculle iye likiŋ.


1 Luker 19:19
Lwoŋo Elica
19Elia oa woko ki kunnu, ocito onoŋo Elica wod pa Capat. Elica tye ka pur kun tye ki kweri dyaŋ apar wiye aryo ma guryeyo i nyime, ma twoni pur giywayogi aryo aryo; en kikome aye tye ki me apar wiye aryone. Elia okato ki ka ŋete, obolo boŋone i kome.


Daniel 11:7
7"I kare meno nya pa kabaka binywalo latin calo yat ma olot ki i kom ajut, en aye bileyo ka tyen wonne; en bibino ka lweny i kom dul mony ci donyo wa i gaŋ ma girumo ki cel gogo pa kabaka me lobo ma yo tuŋ acam; en bilwenyo i komgi ci biloyogi bene.


Esta 8:11
11Pi waraga man kabaka omiyo twero bot Lujudaya i gaŋ ducu ma gubedo iye me ribbe kacel ka gwoko komgi i kom I ukworgi kun gineko, gityeko dok gijwero kit mony mo keken woko, nyo dul lobo mo keken, ma mito poto i komgi ki litinogi ki mongi, ka doki ma gimito yako jamigi,


Ejekiel 17:3
3wek guŋe gin ma an Rwot Lubaŋa atye ka wacone. Yam tye ocur mo madit ma tye ki bwome madito, ma oyaro woko malac. Onoŋo yec kome nen mwonya mada ma tye ki raŋi mapol ma kitgi patpat. Otuk ocito i Lebanon ci oturo wi yat cedar me Lebanon woko.


Yocwa 14:12
12Pienno miya lobo-ni ma bedo lobo godi, ma yam Rwot owaco pire i kare ca. Yam iwinyo i kare meno ni jo Anak gitye kunnu kun gitye ki cog gaŋigi madito ma girumogi woko ki cel matego; ka gwok nyo Rwot bibedo kweda ci abiryemogi woko kit macalo Rwot yam owaco."


1 Luker 7:12
12Cel me dyekal madit bene giryeyo iye godi apaya latyeŋ adek ma gurumo dyekal woko, ki bao yat cedar tyeŋ acel. Cel me dyekal ma i iye ma tye i nyim ot pa Rwot bene onoŋo tye kit meno, ki kicika ot ma i doggola me donyo i ot pa Rwot bene.


1 Tekwaro 4:41
41Jo meno ma gicoyo nyiŋgi-ni guo kunnu i kare pa Kejekia kabaka me Juda, ci guneko jo Kam woko, kacel ki jo Meuni ma gunoŋo kunnu, gutyekogi woko liweŋ nio wa i kare-ni, Kit meno guleyo kabedogi woko, pien onoŋo ka kwayo romigi ki dyegigi tye kunnu maber.


Ejekiel 10
Deyo pa Lubaŋa oa woko ki i ot pa Rwot
1-Aneno pete ma tye malo ka wi lukerubi, ci aneno gin mo ma tye ka wigi ma obedo calo komker ma gitiyo ki got capir ma bulu. 2-Ci owaco ki dano ma oruko ooŋo camaniŋi-ni ni, "Wot idony wa i kin lawala ma tye ka wirre-ni, ki piny ka tyen lukerubi-ni, ci ijob bilo poŋ ciŋi ki i kin lukerubi, ci iket woko atata i dye gaŋ."
Aneno en ka cito gire. 3I kare meno onoŋo lukerubi gucuŋ i ŋet ot yo tuŋ acuc, ka dano-nu doŋ odonyo i ot; ci pol ocako poŋo dyekal me ot woko. 4Ci deyo pa Rwot oa woko ki i kom lukerubi ocito wa i doggola me ot pa Rwot. Ci pol opoŋo ot pa Rwot woko, ki dyekal bene opoŋ woko ki deyo pa Rwot ma meny amenya. 5Mor pa bwom lukerubi owinnye wa i dyekal ma tye woko, calo dwan Lubaŋa Matwero Ducu ma onoŋo tye ka lok.
6Ka doŋ ociko dano ma oruko boŋo camaniŋi-ni ni. "Kwany mac ki i kin lawala ma tye ka wirre-ni, ki i kin lukerubi," dano-ni ocito odonyo i kin lawala ci ocun ka ŋet lawala mo acel. 7Ci I akerubi mo oryeyo ciŋe ki i kin lukerubi wadigi okemo mac ma onoŋo tye i kin lukerubi, ci okwanyo lodi mac mogo, ka oketo i ciŋ dano ma oruko boŋo camaniŋi-ni; dano-nu ogamo ci okato kwede woko.
8Lakerubi acel acel onoŋo tye ki gin mo i te bwome ma nen calo ciŋ dano. 9-Dok bene aneno ni i ŋet lukerubi onoŋo tye iye lawala aŋwen, ka ŋet lakerubi acel acel onoŋo tye iye lawala acel. Lawala ducu onoŋo giryeny calo kidi me wel. 10Gin ducu onoŋo ginen rom, calo onoŋo lawala acel acel giroyo odonyo ki i kin lawala wadi. 11Ka doŋ gucako wot, gicito ma gukemo yo aŋwen mapatpat ma kun pe gilokke ka mo, kit yo mo keken ma lawala ma anyim okemo ci lawala mukene-gu ducu gilubo ma pe gilokke ka mo ma noŋo gitye ka wot. 12-Gin lawala magi aŋwen-ni yam doggi tye, cili bene onoŋo tye i komgi, kun Waŋ mapol orumo doggi woko ducu litit. 13Lawala magi awinyo ka gilwoŋo ni lawala ma wirre calo yamo lapiru.
14-Lee acel acel onoŋo waŋe tye aŋwen mapatpat: waŋ mukwoŋo onoŋo nen calo wan lakerubi, waŋ me aryo onoŋo nen calo waŋ dano, waŋ me adek onoŋo nen calo wan labwor, ki me aŋwenne onoŋo nen calo waŋ ocur. 15Magi gin aye lee ma yam koo anenogi i ŋet kulu Kebar-ni. Lukerubi gua gutuk woko i yamo. 16Ka inen lukerubi giwoto gicito, ci lawala bene woto ki ka ŋetgi; ka inen lukerubi guilo bwomgi me tuk woko ki i ŋom, ci lawala pud woto kacel kwedgi. 17Ka ce inen lee gucuŋ nyo ka gua malo, ci lawala aŋwen-ni bene gitimo kit meno, pien cwiny lee-gu tye i igi ma miyo gitimo kit meno.
18Ci deyo pa Rwot oa woko ki i doggola me ot pa Rwot, onyiko ocuŋ lamalo ka wi lukerubi. 19Lukerubi guyaro bwomgi ci gutuk woko ki i ŋom gucito ma an bene aneno, lawala bene onoŋo tye ka wot kacel kwedgi; ci gucuŋ i doggola ma tye yo tuŋ wokceŋ me ot pa Rwot, ki deyo pa Lubaŋa pa Icrael onoŋo tye ka wigi. 20Magi gin aye lee makwo ma yam anenogi i ŋet kulu Kebar ma otiŋo Lubaŋa pa Icrael i wi komkerre-ni, Aniaŋ ni gin lukerubi.
21Lee acel acel onoŋo waŋe tye aŋwen, bwome aŋwen, ki gin ma nen calo ciŋ dano onoŋo tye i te bwome acel acel. 22Doŋ wangi onoŋo nen calo waŋ ma nene aneno i ŋet kulu Kebar-ni kikome. Gin ducu giwoto kacel kun ŋat acel acel woto kemo nyime atir.


1 Luker 7:14
14En onoŋo wod pa daa-to mo ma i kaka pa Naputali, wonne aye dano me Turo ma ladiro tic me teto jami mola. Kiram dano ma laryeko mada, ma ladiro tic bene, ma opit pi tiyo gin ducu ma dok i kom tic ki mola. Obino bot: kabaka Solomon, ci otiyo ticce ducu.


Wer pa Solomon 8:5
5Meno aŋa ma oa ki i tim ma tye ka bino-ni,
ma ojeŋŋe i kom laco ma en maroni?
Acoyo in i kare ma it ye i te yat acuga,
en i kabedo ma meni onywali iye ki arem madwoŋ-ŋi,
i kabedo meno meni munywali-ni obedo iye ki arem madwoŋ.


Ejekiel 41:15
15Ka dok opimo bor pa gedo ma onoŋo okemme ki dyekal ma onoŋo tye yo tuŋ potocenni, ki celle ducu ryoryo, oromo futi miya acel ki pyerabicel.
Lok mukene ducu i kom ot pa Lubaŋa
Kicika maditte ma gidonyo kwede i ot pa Lubaŋa, ki kicika ma i iye, ki kicika ma i doggola me donyo ma tye yo tuŋ woko,


2 Tekwaro 32:17
17Ci Cenakerib kikome ocoyo waraga ma nyuto cac madwoŋ i kom Rwot Lubaŋa pa Icrael ki loko 1ok marac i kome, kun wacci, "Kit macalo lwak lubaŋa me rok mukene pe gutwero laro lwakgi ki i ciŋa, ci Lubaŋa pa Kejekia bene pe bitwero laro lwakke ki i ciŋa."


1 Luker 15
Loc pa Abijam kabaka me Juda
(2 Tek 13.1-22)
1I mwaka me apar wiye aboro me loc pa Jeroboam wod pa Nebat en aye Abijam ocako loyo iye jo Juda. 2Obedo ka loc i Jerucalem pi mwaka adek. Nyiŋ minne Maaka ma nya pa Abicalom. 3En otimo kit bal ducu ma wonne ma otelo nyime yam obedo ka timogi; pe obedo ki leŋic i kom Rwot Lubaŋane kit ma yam kwarone Daudi obedo kwede. 4-Kadi bed kumeno, Rwot Lubaŋane omiye obedo ki mac tara i Jerucalem pi Daudi, kun omiyo wode oleyo ka tyene, dok omiyo Jerucalem ocuŋ matek. 5-Rwot otiyo man pien Daudi yam otiyo gin ma nen atir i wan Rwot, pe oweko lubo gin ma yam Rwot ociko i kare me kwone ducu, ento oroco i lok kom Uria ma Lakit keken. 6Onoŋo lweny tye i kin Rekoboam ki Jeroboam i kare me kwone ducu. 7Lok kom Abijam mudoŋŋe ducu, ki gin ma en otiyo ducu, gityeko coyone i buk me Tekwaro pa Luker me Juda, Lweny obedo i kin Abijam ki Jeroboam. 8Abijam oto, oywe kacel ki kwarine, ci giyike i gaŋ kal pa Daudi. Wode Aca aye oleyo ka tyene.
Loc pa Aca kabaka me Juda
(2 Tek 14.1-5; 15.16-19)
9I mwaka me pyeraryo me loc pa Jeroboam kaba ka me Icrael en aye Aca ocako loyo iye jo Juda. 10Obedo ka loc i Jerucalem pi mwaka pyeraŋwen wiye acel. Nyiŋ minne Maaka ma nya pa Abicalom. 11Aca otiyo gin ma nen atir i wan Rwot kit ma kwarone Daudi yam otiyo-ni. 12Oryemo woko ki i lobone awobe ma lutim kwele i kom awobe wadgi i wanjogi kadok okwanyo cal jogi ducu ma yam kwarine gutiyo. 13Oryemo wa minne Maaka woko, pe oye ni omed bedo daker, pien onoŋo Maaka omiyo gitine cal me kipyeda pi Acera ma jok ma dako; ci Aca otoŋo cal jokke oŋido woko, ci owaŋo woko i laora kulu Kidron. 14Ento waŋ jogi ma i wi godi pe gimuko woko. Kadi bed kumeno, Aca obedo ki leŋic i kom Rwot pi kare me kwone ducu. 15Okelo i ot pa Rwot mot ma yam wonne odyero bot Lubaŋa, kacel ki mere kikome bene ma odyero, ryal ki jabu ki weer-gu.
Aca oribbe ki Ben-adad
(2 Tek 16.1-14)
16Lweny obedo i kin Aca ki Baaca kabaka me Icrael pi kare me kwogi ducu. 17Baaca kabaka me Icrael otiŋo lweny i kom Juda, ci ogero gaŋ Rama, wek ogeŋ dano mo pe okat woko ki i lobo Juda nyo donyo iye bot Aca kabaka me Juda. 18Aca okwanyo jami ducu me ryal ki me jabu ma onoŋo odoŋ i ot kano lim pa Rwot, ki jami ma i ot kano lim pa kabaka, omiyogi i cin luticce. Ocwalogi bot Ben-adad wod pa Tabrimmon, wod pa Kejion kabaka me Ciria ma bedo i Damaciko, kun waco bote ni, 19"Wek waket gicikke i kinwa an ki in, kit ma yam bedo i kin kwara ki kwaru. Nen ba, an doŋ acwalli ryal ki jabu me mot; ber icit itur gicikkewu ki Baaca kabaka me Icrael, wek en oa woko ki i lobona." 20Ben-adad owinyo dog kabaka Aca, ocwalo ludito wi monnye ka lweny i kom gaŋi pa jo Icrael, ci omayo Ijon, Dan, Abel-bet-maaka ki lobo Kinerot ducu, ki lobo pa jo Naputali ducu. 21Ka Baaca owinyo pire, ci obwoto gero Rama woko, odok obedo i Tiŋa. 22Kabaka Aca olwoŋo jo Juda ducu kun ociko ni ŋatti mo pe odoŋ, ci guyweko godi ki bao ma i Rama ducu, ma onoŋo Baaca obedo ka gero ki Rama-ni; ci kabaka Aca ocako gero kwede gaŋ Geba ma i lobo pa jo Benjamin, ki Mijpa.
23Lok kom Aca mudoŋŋe ducu, tekke ducu ki gin ducu ma en otiyo, ki gaŋi ma ogerogi, giryeko coyone i buk me Tekwaro pa Luker me Juda. Ento two aye omako tyene i kare ma en doŋ oti. 24Aca oto, oywe kacel ki kwarine, ci giyike kacel ki kwarine i gaŋ kai pa kwarone Daudi, Yekocapat ma wode aye oleyo ka tyene.
Loc pa Nadab kabaka me Icrael
25Nadab wod pa Jeroboam ocako loyo Icrael i mwaka me aryo me loc pa Aca kabaka me Juda, oloyogi pi mwaka aryo. 26Otiyo gin ma nen marac i wan Rwot, pien obedo ka lubo kit pa wonne, ki balle ma en omiyo jo Icrael bene gubalo-ni.
27Baaca wod pa Akija ma i dog ot pa Icakar opiro lok kofi Nadab, ci ocobe oneke woko i Gibeton ma gaŋ pa jo Piliciti. Onoŋo Nadab ki jo Icrael ducu gurumo gaŋ Gibeton woko. 28Baaca oneko Nadab i mwaka me adek me loc pa Aca kabaka me Juda, ci oleyo ka 341 tyene. 29-Ka otyeko doko kabaka, oneko jo me dog ot pa Jeroboam woko ducu, pe oweko dano mo obwot i kingi, nio ka orido wi Jeroboam woko ducu, kit ma yam Rwot owaco ki i dog laticce Akija me Cilo. 30Can meno opoto pi bal pa Jeroboam ma yam obalo-ni, ma en omiyo jo Icrael bene gubalo, dok pien omiyo kiniga omako Rwot Lubaŋa pa Icrael.
31Lok kom Nadab mudoŋŋe ducu, ki gin ducu ma en otiyo, gityeko coyone i buk me Tekwaro pa Luker me Icrael. 32Lweny obedo i kin Aca ki Baaca kabaka me Icrael pi kare me kwogi ducu.
Loc pa Baaca kabaka me Icrael
33I mwaka me adek me loc pa Aca kabaka me Juda en aye Baaca wod pa Akija ocako loyo iye jo Icrael ducu ki i Tiŋa, ci obedo ka loc pi mwaka pyeraryo wiye aŋwen. 34Otiyo gin ma nen marac i wan Rwot, pien obedo ka lubo kit pa Jeroboam, ki balle ma en omiyo jo Icrael bene gubalo-ni.


Lulevi 7
1"Man aye cik me gitum me tiŋo alii. En gin maleŋ makato; 2i kabedo ma gineko iye gitum awaŋa-ni en aye gibineko iye gitum me tino alii, ci gibicoro remone i kom keno tyer rumo kome ducu. 3Gibityero dwolone ducu, moo yibe, dwolo ma oumo jam iye, 4olaŋ aryo ducu ki dwolo ma i komgi ma tye i pyere, ki okene ma tye i kom cwiny ma en bikwanyo woko kacel ki olaŋ aryo. 5Ajwaka biwaŋogi i wi keno tyer obed gin ma giwaŋo ki mac bot Rwot; en aye gitum me tiŋo alii. 6Co ducu ma i kin ajwagi gitwero camone; gibicamo i kabedo mo maleŋ; en gin maleŋ makato. 7Gitum me tiŋo alii rom ki gitum me bal, cikgi tye acel; ajwaka ma otimo kwede gin lakwany bal, en aye biterone. 8Dok ajwaka ma otyero gitum awaŋa pa ŋat mo bitero pyen me gitum awaŋa ma en otyero-ni. 9Gityer me moko kwon ducu ma gitedo i keno, ki mukene ma gitedo i cupuriya nyo i otako nyonyo, bibedo pa ajwaka ma otyero-ni. 10Gityer me moko kwon ducu, ma girubo ki moo, nyo ma noŋone, bibedo pa awobe pa Aron ducu; ŋat man bitero ma rom ki lawote.
11"Man aye cik me gityer lakwecwiny ma ŋat mo bityero bot Rwot. 12Ka en tyero pi miyo pwoc, ci bityero, kacel ki gityer me pwoc, capat ma tobi pe iye ma girubo ki moo, capat marep ma tobi pe iye ma gireyo moo i komgi, ki capat ma tobi pe iye me moko kwon mapwotte ma girubo maber ki moo. 13En bityero bene capat me mugati ma girubo iye tobi kacel ki gitumme me gityer lakwecwiny. 14I kom magi en bityero capat acel ki i kom gityer acel acel obed gityer bot Rwot; meno bibedo pa ajwaka ma ocoro remo me gityer lakwecwiny. 15Riŋo me gitumme me gityer lakwecwiny pi miyo pwoc gibicamo i nino ma en otyero iye; en pe biweko mo doŋ nio odiko. 16Ento ka gityerre obedo gityer me cobo kwoŋ, nyo gityer mo ma iye opwoyo, gibicamo i nino ma en otyero iye, dok mudoŋŋe gitwero camo orwone. 17Ento riŋo mo me gitum mere ma odon i nino me adekke myero giwaŋ awaŋa ki mac. 18Ka gicamo riŋo mo me gitum mere me gityer lakwecwiny i nino me adekke, Lubaŋa pe bigamo ŋat ma otyero-ni, dok pe gibikwano ni en otyero gin mo, Bibedo gin me kwer: ŋat ma ocamo, bal bidok i wiye.
19"Riŋo ma ogudo kom gin mo ma gikwero pe gibicamo; gibiwaŋone awaŋa ki mac. Jo ducu ma olonnye gitwero camo riŋo, 20ento ka ŋat mo ocamo riŋo me gityer lakwecwiny pa Rwot ma onoŋo en odoko keni, dano meno waŋe birwenyo woko ki i kin lutugi. 21Ka ŋat mo ogudo kom gin mo ma gikwero, kadi bed gin me kwer ma i kom dano, nyo lee ma gikwero, nyo kit gin mo-ni me kwer ma keni, ka dok camo kwede riŋo me gityer lakwecwiny pa Rwot, dano meno waŋe birwenyo woko ki i kin lutugi."
22Rwot owaco bot Moses ni, 23"Wac bot jo Icrael ni, Pe myero wucam kit dwolo ducu, kadi me twon, kadi me romo nyo me dyel. 24Dwolo geŋ lee ma oto kene, ki dwolo lee ma ŋuu omwodo gitwero tic kwede i yo mukene ducu, ento pe gibicamo kadi ki acel. 25Dano ducu ma ocamo dwolo lee mo ma gityero kwede gityer ma giwaŋo ki mac bot Rwot, wane birwenyo woko ki i kin lutugi. 26-Dok pe wubicamo remo gin mo ducu, kadi bed me winyo nyo me lee, ka ma wubedo iye ducu. 27Dano ma ocamo remo gin mo, waŋe birwenyo woko ki i kin lutugi."
28Rwot owaco bot Moses ni, 29"Wac bot jo Icrael ni, ŋat ma otyero gitumme me gityer lakwecwiny myero okel gityer mere ma okwanyo iye me amiya bot Rwot. Ki i kom gityer mere me lakwecwiny, 30en bikelo gire ki ciŋe gityer ma giwaŋo ki mac bot Rwot; en bikelo dwolo ki gok, wek gikwat gok obed gityer me akwata i nyim Rwot. 31Ajwaka biwaŋo dwolo i wi keno tyer, ento gok bibedo pa Aron ki awobene. 32Em malacuc wubimiyo bot ajwaka obed gityer mere ma oa ki i kom gitum me gityer lakwecwiny; 33ŋat ma i kin awobe pa Aron ma otyero remo me gityer lakwecwiny, ki dwolone, bitero em malacuc obed waŋ watte. 34Pien gok ma gikwato, ki em ma gityero, atyeko kwanyogi woko ki bot jo Icrael ki i kom gityergi me lakwecwiny, amiyogi bot ajwaka Aron ki bot awobene, ma myero jo Icrael gumi botgi dikdik. 35Man aye waŋ wat pa Aron ki pa awo bene ma a ki i kom gityer ma giwaŋo ki mac bot Rwot, ma yam gikwero obed megi i nino ma yam gikelogi wek guti bot Rwot macalo ajwagi. 36Rwot yam ociko ni jo Icrael gubed ka miyo botgi i kare ma yam giwirogi ki moo; man bibedo waŋ watgi matwal nio wa i kare pa likwayogi ducu."
37Man aye cik me gitum awaŋa, me gityer me moko kwon, me gitum me bal, me gitum me tiŋo alii, me keto ajwaka i dog tic, ki me gitum me gityer lakwecwiny, 38ma yam Rwot ociko ki Moses i wi got Cinai i nino ma yam ociko iye jo Icrael ni gukel gityer megi bot Rwot, i tim Cinai.


Ejekiel 45:15
15Dok bene wubikwanyo romo acel ki i kin lwak romi miya aryo, kun wukwanyogi ki boŋo me dog ot pa Icrael ducu. Man aye gityer ma gibityero pi gityer me moko kwon, gitum awaŋa, ki gityer lakwecwiny, pi timo gin me lakwany bal woko ki i komgi. Man Rwot Lubaŋa ma owaco.


2 Camuel 3
1Lweny obedo i kin jo me ot pa Caulo ki lwak pa Daudi pi kare malac, kun ker pa Daudi doŋo medde ameda ki tek, ento ot pa Caulo jwik ajwika dok kwede piny kun goro bene,.
Awobe pa Daudi ma onywalogi i Kebron
2Litino awobe pa Daudi ma onywalogi i Kebron gin ene: latin kayone aye Ammon, minne Akinoam me Jejreel; 3me aryone Kileab, minne Abigail dako pa lyel Nabal me Karmel; me adekke Abcalom, minne Maaka ma nya pa Talmai kabaka me Gecur; 4me aŋwenne Adoniya, minne Kagit; me abicce Cepatia, minne Abital; 5ki me abicelle Itream, minne Egla, ma dako pa Daudi. Gin ducu Daudi onywalogi i Kebron.
Abneri oribbe ki Daudi
6I kare ma lweny tye i kin ot pa Caulo ki lwak pa Daudi, Abneri omedde odoko dano matek i kin jo me ot pa Caulo. 7Onoŋo Caulo yam obedo ki dako ma aŋecane ma nyiŋe Rijpa, nya pa Aiya, ci Icbocet ma wod pa Caulo-ni ocako kelo lok i kom Abneri ni obedo ki ci-wonne. 8Kiniga omako Abneri matek pi lok pa Icbocet, omiyo owacci, "An aye a gwok pa jo Juda bo? I kare man abedo ka nyuto mar madwoŋ i kom ot pa woru Caulo, ki i kom omegine ducu ki lureme ducu, pe ya am iyi i ciŋ Daudi bene ci tin doŋ icika pi balo wi dako man! 9-Lubaŋa myero oket can i koma kit meno ki makato bene, ka ce pe acobo kwoŋ ma yam Rwot okwoŋo i kom Daudi, 10pi kwanyo ker woko ki i ot pa Caulo, ki pi moko ker pa Daudi wek olo Icrael ki Juda ducu, cakke wa ki i Dan nio kwede i Beer-ceba." 11Icbocet pe dok ogamo dog Abneri ki lok mukene, pien obedo ka lwore.
12Abneri ocwalo lukwena bot Daudi i Kebron kun waco bote ni, "Lobo mono tye i ciŋ aŋa doki? Ket gicikke kweda, ci nen, ciŋa bidok yo tuŋ boti pi kelo lobo Icrael ducu boti." 13Daudi ogamo ni, "Meno ber, abiketo gicikke kwedi; ento gin mukwoŋo ma amito ki tuŋ boti tye kit man; peya ibineno waŋa, nio waŋ ma ikelo Mikal nya pa Caulo, bota, ibino kwede ka ibino ka nena." 14-Daudi dok ocwalo lukwena bot Icbocet wod pa Caulo kun waco ni, "Miya dakona Mikal ma yam anyomo ki del kom nyim jo Piliciti me co miya acel." 15Icbocet ocwalo dano okwanyo dako wo ko ki bot cware Paltiel wod pa Laic. 16Paltiel olubo kor dakone kun kok pire nio kwede wa i Bakurim. Ka lacen Abneri ojuke ni odok cen, ci laco-nu odok cen.
17Abneri ocako yubo lok ki ludoŋo pa jo Icrael kun wacci, "Nen, cakke wa i kare ma okato ca wubedo ki miti me keto Daudi obed kabaka ma loyowu. 18Doŋ wutim ba, pien Rwot yam ociko pi Daudi kun wacci, 'Abimiyo laticca Daudi aye bilaro jo Icrael ki i ciŋ jo Piliciti ki i ciŋ lumerokgi ducu.' " 19Abneri owaco bot jo pa Benjamin bene kit meno, ci lacen ocito i Kebron ka tito bot Daudi kit lok ducu ma jo Icrael kacel ki jo ducu me ot pa Benjamin gutamo ni ber doŋ gitim.
20Ka Abneri oo bot Daudi i Kebron ki jo pyeraryo, ci Daudi otedo karama pi Abneri ki jo ma en tye kwedgi ducu. 21Ci Abneri otito bot Daudi ni, "Koni doŋ amito dok cen, ci abicoko jo Icrael ducu aketogi i ciŋi, rwoda kaba ka, wek guket gicikke kwedi, ka doŋ icak loyo lwak ducu kit ma cwinyi mito." Kit meno Daudi ocwalo Abneri ocito, kun dok gire ki kuc.
Joab oneko Abneri
22Ki iŋe wot pa Abneri, Joab ki lutic pa Daudi gudwogo ki i mony, gukelo lwak jami mapol ma guyako. Ento onoŋo Abneri doŋ pe bot Daudi i Kebron, pien Daudi onoŋo otyeko cwale ocito woko, ocito ki kuc. 23Ka Joab odwogo kacel ki lumony ducu ma onoŋo ocito kwede, gitito bo te ni, "Abiner wod pa Ner obino kany bot kabaka, ci kabaka oweko en ocito woko, ocito ki kuc." 24Joab ocito bot kabaka owacce ni, "In ibedo ka timo gin aŋo? Nen ba, Abneri obino boti, ci piŋo icwale odok woko cen, omiyo en doŋ ocito woko? 25In mono pe iŋeyo ni Abneri wod pa Ner obino ka bwoli, wek ene ka ma icito iye ducu ki gin ducu ma itiyo?"
26Ka Joab oa woko ki i nyim Daudi, ci ocwalo lukwena i kor Abneri, gudwogo kwede cen nia ki i waŋ pii me Cira, ento Daudi pe oŋeyo iye lok mo. 27Ka Abneri odwogo cen, oo i Kebron, Joab otere woko cen i dog gaŋ macalo mito lok kwede i muŋ, ci otugi cobo iye ki kunnu, oto woko. Oneke pi culo kwor remo pa ominne Acael. 28Ka Daudi owinyo pire, owacci, "An ki kerra ducu pe watye ki alii mo wacel i nyim Rwot pi to pa Abneri wod pa Ner. 29Aliine opot gire i kom Joab, ki i kom jo me ot pa wonne, Ot pa Joab kare ducu pe myero obed laboŋo dano mo iye ma kome cwer tut, nyo ladobo, nyo dano ma bwoc, nyo dano ma gineko ki pala lucwan, nyo dano ma lakec cam!" 30Joab ki ominne Abicai guneko Abneri kit meno, pien yam oneko omingi Acael i mony ma obedo i Gibeon.
31Daudi dok owaco bot Joab ki lwak ducu ma gitye kwede ni, "Wuyec ginarukawu, wutwe boŋo cola i pyerwu, wek wukum i nyim Abneri." I kare ma giyiko kom Abneri Daudi ma kabaka-ni olubo kor kitarane. 32Giyiko i Kebron, ci kabaka odaŋŋe ki koko matek i wi lyelle, ki lwak ducu bene gukok. 33Kabaka okoko Abneri kun wacci,
"Abneri myero oto kit ma lamiŋ to-ni mono?
34Badi yam pe gitweyo woko do;
kit ma dano kome wee i nyim latim bwami,
in bene komi owec kit meno do."
Ci lwak ducu dok gunwoyo koke. 35Lwak ducu gubino ka bito Daudi wek ocam kwon ma piny pud dyeceŋ, ento Daudi okwono kwon kun wacci, "Lubaŋa myero oket can i koma kit meno ki makato bene, ka ce abilo kwon mo ma ceŋ peya opoto!" 36Ci lwak guniaŋ lok ma i cwinye, omiyo cwinygi okwe; pien kit gin ducu ma kabaka tiyo yomo cwiny lwak ducu.
37Kit meno omiyo lwak ducu guniaŋ i nino meno ni pe kabaka aye ma omiyo ni ginek Abneri wod pa Ner. 38Kabaka owaco, bot luticce ni, "Wun pe wuŋeyo ni oteka madit ma lawimony doŋ oto woko tin ki i Icrael? 39An adoko nyap woko i kare man, kadi an kabaka ma giwiro. Awobe pa Jeruya gin aye guketa i peko, Rwot myero ocul kwor i kom latim marac muporo kit bwamine!"


Jabuli 50
Lubaŋa aye laŋolkop
1Lubaŋa Matwero-ducu, ma en Rwot, doŋ oloko;
en lwoŋo jo me wi lobo ducu cakke ki tuŋ wokceŋ nio kwede tuŋ potoceŋ.
2Lubaŋa tye ka ryeny ki i Cion,
en gaŋ maber twatwal-li.
3Lubaŋawa tye ka bino, en pe biliŋ,
mac mager tye ka waŋ i nyime,
yamo magwa ma kodo matek orume woko dyere.
4En Lwoŋo polo ki malo, ka dok lwoŋo lobo,
wek doŋ ecak ŋolo kop i kom lwakke.
5En wacci, "Wucok jona ma lugen, wukelgi bota,
jo ma guketo gicikke kweda ki gitum!"
6Polo otuco ni Lubaŋa oporre,
pien Lubaŋa aye laŋolkop.
7"Wuwiny, wun jona, an doŋ abilok, wun jo Icrael,
abimiyo lok me caden i komwu.
An Lubaŋa, Lubaŋawu.
8Pe ajukowu pi lwak gitumwu mapol,
ki gitum awaŋa ma wutyero bota kare ki kare.
9Pe abigamo twon mo ma wukelo ki i gaŋwu,
kadi nyok dyel ma wukwanyo ki i dwolwu.
10Lee me buŋa ducu mera,
wa lwak dyaŋi ma gitye i wi cere alip kulu-ni bene mera.
11Aŋeyo winyo ducu ma gitpk i dye yamo,
ki gin mak wo ma gibedo i tim ducu mera.
12"Ka ce nene kec neka, pe onoŋo atwero tito botwu;
pien lobo ki jami ducu ma tye iye mera.
13An mono acamo riŋo twoni,
nyo wuneno amato remo nyogi romi?
14Wutyer gityer me miyo pwoc bot Lubaŋa,
wucob kwoŋwu bot En Mamalo Twal.
15Wukok bota i kare me can; abilarowu, ci wubipaka."
16Ento bot dano marac Lubaŋa owacci,
"Kit twer aŋo ma it ye kwede me kwano cikka,
ki me bedo ka loko lok i kom gicikkena?
17In ikwero ni pe myero gijuki,
dok ibolo lok ma aciko odok yo tuŋ ŋeyi.
18Ka ce iŋeno lak wo, ci imak o doko laremi;
dok ibedo kacel ki lutim abor.
19"Kare ducu iyubbe me loko gin marac;
lok ma a ki i dogi obedo lok goba.
20Ka ma ibedo iye icako loko lok marac i kom omeru;
ikwoto omeru kikome ma latin pa meru.
21Meno ducu itiyo ento an aliŋ aliŋa:
itamo ni gwok abedo ŋat mo ma kite rom ki meri-ni.
Ento kombeddi ajuki, dok anyutti balli kore kikore.
22"Koŋ wutam man, wunjo ma wiwu wil woko i kom Lubaŋa-ni,
wek pe atyekwu woko, ci doŋ ŋat mo ma bilarowu bibedo pe.
23Ŋat ma miya pwoc macalo gitumme noŋo keto deyo i koma;
ki ŋat ma bedo ki kit atir kun lubo cikka abinyuto larra bote."


Icaya 30
Ribbe ki jo Ejipt pe twero konyo Icrael
1"Litino ma lujemo gibineno can," Rwot ma owaco,
"jo ma tiyo ki tamgi, ma pe mera;
dok ma giribbe ki rok ma cwinya dagi,
me medo bal i kom bal;
2ma gucako wotgi me cito i Ejipt,
laboŋo penyo koŋ tam ki bota,
pi laro bot Parao ni ogwokgi,
dok pi yenyo ka kanne i tipo me Ejipt!
3Pi meno ka gwokkewu ki bot Parao bilokke miyowu lewic,
dok tipo me kannewu i Ejipt bimiyo alee twodowu woko.
4Pien kadi bed luditone tye i Joan,
dok lukwenane o wa i Kanec,
5ŋat acel acellewic bimako,
pi rok ma pe twero konyogi,
ma pe ginoŋo iye kony mo kadi gin mo maber,
ento ginoŋo lewic ki cac keken."
6Man lok ma Lubaŋa oloko i kom lee me Negeb.
I dye lobo ma tye iye ayelayela madit ki can mapek,
ka ma min labwor ki twon labwor gia iye,
kacel ki twol ororo ki ma tuk cito malo,
gutiŋo lwak lonyogi madwoŋ adada i ne lwak kana,
ki lim akanagi i kom aruk pa kinaga,
kun gitero bot rok ma pe twero konyogi.
7Pien kony ma Ejipt miyo lam,
dok gin mo maber pe iye;
meno omiyo acako nyiŋe ni,
"Rakab ma bedo abeda laboŋo tic mo,"
8Kombeddi doŋ icit igor coc i nyimgi i kom got ma apada,
ka dok bene ico i buk,
wek gigwok obed tye pi kare me anyim,
macalo caden ma bedo nakanaka.
9Pien gin gubedo lujemo ma lugoba,
litino ma kwero winyo lok pa Rwot;
10ma giwaco bot jo ma neno piny ni, "Pe wunen piny."
Ki bot lunebi giwaco ni,
"Pe wutit botwa lok ma tye atir;
ento wutit botwa lok mabecone keken,
wutit lok me goba keken,
11wuŋak woko, wuwek yo,
wek pe wamedde ki winyo lok mo pi ŋat Maleŋ me Icrael."
12Meno omiyo ŋat Maleŋ me Icrael owaco ni,
"Pien wun doŋ wucayo lok man,
ento wuketo genwu i uno dano ki bwologi,
kun wujeŋŋe i kom timwu meno ma wutimo;
13meno bimiyo balwu man bedo komwu,
macalo cel ma ocudo malo likuŋ
ma obar woko dok cok muk me poto woko piny,
ma mukwoko-lipuny oyotoyot.
14Mukke bedo rom ki to agulu ma gicweyo,
ma giŋido woko laboŋo kica mo,
kun otakone mo pe ma odon,
ma gitwero tic kwede me karo mac ki i keno,
nyo ma romo twomo pii ki i joro."
15Man aye lok ma Rwot Lubaŋa owaco,
ma en ŋat Maleŋ me Icrael,
"Wudwog cen, wubed mot, wek wularre;
ka wubedo mot ki gen, wubinoŋo teko."
Ento ceŋ wukwero woko,
16kun wuwaco ni,
"Pe, wan giwa wabiriŋo ki aguragura,"
meno bimiyo wuriŋo oyot mada, dok ni,
"Wabiriŋo madwir twatwal,"
meno bimiyo jo ma ryemo korwu bedojo madwir adada.
17Jo alip kulu biriŋo pi lworo dano acel keken,
wun wubiriŋo pi lworo lukwor abic keken,
nio waŋ ma wudoŋ calo yat bendera ma tye i wi got,
calo bendera ma tye i wi cere malo.
18Kadi bed kumeno, ento Rwot tye ka kuro me nyuto berre botwu;
meno omiyo en oyubbe pi timowu kica.
Pien Rwot aye Lubaŋa ma ŋolo kop atir,
jo ducu ma gibedo kun gikure gitye ki gum.
Rwot ocikke me miyo gum bot jone
19Adada, wun jo Ci on ma wubedo i Jerucalem pe doŋ wubikok matwal. Rwot bitimowu kica ka ce owinyo kokowu; ka owinyo ci en bigamo dogwu. 20Kadi bed Rwot omi wucam kwon me aroma, ki dokomi wumat pii me can, ento Lapwonywu pe dok bikanne, wubibedo ka neno Lapwonywu ki waŋwu. 21Ka ce onoŋo wuŋak woko, ci wubiwinyo lok ma a ki yo tuŋ ŋewu, kun waco ni, "Yo ene, wulubi," ka wulokke yo tuŋ lacuc nyo yo tuŋ lacam. 22Ka dok wubicako balo cal jogiwu ma gipayo apaya ma wudeyo komgi ki ryal, kacel ki calwu ma giliyo aliya, ma wudeyo komgi ki jabu, wubibologi woko calo gubedo gin me kwer, kun wuwaco ni, "Wudirre cen!"
23Rwot bimiyo kot cwer botwu pi kodi ma doŋ wucoyo i potti ki pi cam ma tye ka cek i potti, bimiyo camwu cek maber dok mabup twatwal. I kare meno dyaŋiwu bibedo ka cam i bar olet malac; 24ci bimiyo twoniwu ki kanawu ma gipuro bicamo cam ma girubo ki kado, ma gipyeto woko ki odero. 25Kulu me pii ma mol bibedo tye i wi godi ducu ki i wi cere ducu, i nino ma gibineko iye dano matek i kare ma gedo mogo ma ocudo malo likuŋ bimuk poto woko piny. 26Dok bene dwe biryeny maleŋ twatwal kun caro piny calo ceŋ maryeny, ento ceŋ bibedo ma rom meno tyen abiro, i nino ma Rwot bitweyo iye waŋ ret pa jone, ki caŋo waŋ bur ma en kikome aye oketo rette i kom jone.
Rwot biketo can i kom jo Aciria
27Nen, nyiŋ Rwot bino kun a ki ka mabor,
kun kinigane tye ka waŋ calo mac,
ma yito ocido licuc duny cito malo ma oculle woko likiŋ;
kun kiniga opoŋ woko i doge,
ki lebe bene calo mac ma tye ka waŋo piny,
kun waŋo jami woko duculiweŋ;
28yamo doge calo kulu ma piine opoŋ libyeny mol atata liyakyak,
ma mwonyo dano o wa i ŋute,
me yeko rok mapatpat ki odero me to,
ki pi keto del i dog dano ma miyo girwenyo woko.
29Wubibedo ka wero we i macalo wuwero i dyewor me kwero nino madit pa Rwot; cwinywu bene bibedo yom calo ŋat ma woto kun dano tye ka kuto nyamulere, me cito i wi got pa Rwot, bot ŋat ma obedo Got pa jo Icrael. 30Rwot bilok ci miyo dwane me deyo winnye, dok bene bimiyo bade nen ma en oryeyo okemo piny, kun tye ki akemo mo madit ma pe wacce, ki leb mac ma waŋo piny woko ducu, kacel ki kot ma mwoc kun cwer corre piny ki pee. 31Lworo madit mada bimako jo Aciria, ka ce guwinyo dwan Rwot, kun en goyogi ki odoone. 32Goco acel acel ma en goyogi kwede ki odoo ma Rwot biketo i komgi bimalle ki koko ajaa ki opuk; en bilwenyo kwedgi kun yeŋo bade pi lweny. 33Pien ka waŋone doŋ gityeko yubone woko wa con; ada, doŋ gityeko yubone woko pi kabaka, kabedone giyubo matut dok malac twatwal, ma mac ki yen bene tye madwoŋ ata, yamo dog Rwot katti calo gweŋ ma giliyo woko i mac, en aye calfa, ma bimoko mac iye.


Jeremia 27
Jeremia otweyo okol i ŋute
1-Cutcut i ŋe kare ma Jedekia wod pa Yocia doŋ odoko kabaka me Juda, en aye lok pa Rwot obino kwede bot Jeremia. 2Rwot owaco bot Jeremia kuman ni myero en oyub del olir woko me tol kacel ki yat rii kweri dyaŋ ci oketgi otwegi i ŋute. 3Ka Rwot dok otitte me cwalo lok bot luker me Edom, Moab, Ammon, Turo ki Cidon, kun wok ki bot lukwenagi ma gubino i Jerucalem ka limo Jedekia kabaka me Juda. 4Rwot me mony, ma en Lubaŋa pa Icrael, otito bot Jeremia me ciko lukwena magi me waco bot lukergi ni Rwot doŋ otyeko waco kuman ni, 5"An aye ma acweyo lobo ki twerona dok ki tekona, wa dano ki lee ducu ma gitye i wi lobo; doŋ atwero miyogi bot ŋat mo keken ma ayero. 6Kombeddi doŋ atyeko miyo lobo magi woko ducu i ciŋ laticca Nebukadnejar, kabaka me Babilon, dok bene amiye wa lee tim ni guti bote. 7Rok ducu bitiyo bote, gibitiyo bot wode ki bot lakware, nio ka kare biromo ma labone doŋ gibiloyo woko. Lacen doŋ rokke bibedo opii, gibitiyo bot rok matego mapol ki luker madito.
8"Ka ce inen rok mo nyo ker mo pe bitic bot Nebukadnejar kabaka me Babilon, ma gibimine i te loc pa kabaka me Babilon macalo dyaŋ, abiketo can i kom rok meno kun aneko jone woko ki pala lucwan i lweny, amiyo kec nekogi, ki two gemo bene poto i komgi, nio waŋ ma amiyo gutum woko i te twero pa Nebukadnejar. Man Rwot ma owaco. 9Pi meno pe myero wuwiny lok pa lunebi, lutyet, lulek lek, lutyet ki ajaa ki lutal-gu, ma gibedo ka waco botwu ni, 'Pe wubidoko opii pa kabaka me Babilon.' 10Gitye ka bwolowu abwola, ma adwoggine en aye ni abimiyo gikwanyowu woko ki i lobowu giterowu woko ka mabor. Abiryemowu woko, ci wubito wutum woko ducu. 11Ento ka ce rok mo omine kene i te loc pa kabaka me Babilon kun tiyo bote, abiweko en doŋ bedo i lobone, kun puro iye, dok bedo kunnu bene, man Rwot ma owaco."
12Jeremia owaco lakit lok acel-lu bot Jedekia kabaka me Juda ni, "Wumine kenwu i te loc pa kabaka me Babilon. Wuti bote kacel ki bot lwakke ci wubibedo kwo. 13Piŋo imito ni in kacel ki lutuwu ginekwu woko i lweny, nyo kec onekwu woko, ki two gemo bene opot i komwu? Man aye gin ma Rwot doŋ otyeko wacone ma bitimme i kom rok ma pe bimine kene i te loc pa kabaka me Babilon. 14Pe myero iwiny lok pa lunebi ma giwaco botwu ni pe wubitiyo bot kabaka me Babilonni. Gin gitye ka bwolowu abwola. 15Rwot kikome owacci en gire pe eorogi, gin gitye ka loko lok goba botwu ki nyiŋe, Doŋ adwoggine en aye ni en biryemowu woko ci wubito wutum woko, wun kacel ki lunebi ma giloko lok goba magi botwu-ni."
16Ci Jeremia owaco bot ajwagi kacel ki lwak ni, "Rwot owaco kuman ni, Pe myero wuwiny lok pa lunebi ma gitito botwu ni jami ma gitiyo kwedgi i ot pa Rwot doŋ cok gibidwokogi cen ki i Babilon. Lok meno ma gitye ka titone botwu-ni lok goba. 17Pe wuwiny lokgi; wuti mewu tic bot kabaka me Babilon wek wubed kwo. Piŋo gaŋ man gibal woko odok wi obur? 18Ka ce inen ni gin lunebi adada, dok ka lok ma gitito-ni obedo lokka, wek guleg Rwot me mony, ni wek pe oye gikwany jami ma gitiyo kwedgi i ot pa Rwot ma gudoŋ i Jerucalem ki i ot pa kabaka me Juda, pe gitergi woko i Babilon." 19Rwot me mony owaco lok kuman mukemo wir-gu, nam, okar mac, ki mukemo jami mukene ma yam gitiyo kwedgi i ot pa Lubaŋa ma gudoŋ i Jerucalem, 20ma yam Nebukadnejar pe okwanyogi oterogi woko, i kare ma en omako Yekonia wod pa Yekoyakim kabaka me Juda kacel ki ludito ducu me awora me Juda ki Jerucalem oterogi woko i opii i Babilon, owacci, 21"Wuwiny gin ma an Rwot me mony, Lubaŋa pa Icrael, atye ka wacone mukemo jami ma gitiyo kwedgi i ot pa Rwot ma giwekogi i ot pa Rwot ki i ot pa kabaka me Juda ki i Jerucalem ni. 22Gibikwanyogi giterogi woko i Babilon nio waŋ ma an dok atamo pigi. Ci abicokogi adwokogi cen aketogi kakargi i kabedo man. Man Rwot ma owaco."


Yocwa 20
Gaŋi me laro lunek dano
(Wel 35.9-34; Nwo 4.41-43; 19.1-13)
1-Rwot dok owaco bot Yocwa ni, 2"Wac bot jo Icrael ni, 'Wu yer gaŋi me laro lunek dano ma yam aloko pigi botwu ki i dog Moses, 3wek lunek ma pe guneko dano akaka, nyo ma pe gupiro pi nekone apira, guriŋ gular iye komgi. Gaŋi magi bibedo me laro lanek dano ki bot lacul kwor remo. 4Lanek biriŋo laro gaŋ mo i kingi, ci bicuŋ i nyim dog gaŋ ma gidonyo kwede-ni wek otit lokke bot ludoŋo me gaŋ meno. Ka gin gibi tere wa i gaŋ, gimine kabedo mo, ci en bibedo kwedgi kunnu. 5Ka ce wat macok pa lato ma lacul kwor remo-ni olubo kore, pe gibimiyo lanek meno i ciŋgi, pien pe oneko lawote ma onoŋo opiro pi nekone apira, dok onoŋo en yam pe tye ki kit mone mo i kome i kare macon ca. 6En bibedo i gaŋ meno nio ka bicuŋ i nyim kacokke wek giŋol koppe, ci bikuro nio wa i kare ma ajwaka madit ma onoŋo tye ka tic i kare meno otyeko to. Lacen en twero dok i gaŋŋe wa tugi kikome, i gaŋ ma yam en oa ki iye i kare ma oriŋo olaro kome-ni.' "
7Ci jo Icrael guyero gaŋi magi, gukwerogi pi tic man: Kedec ma i Galilaya i lobo godi pa jo Naputali, Cekem i lobo godi pa jo Epraim, ki Kiriat-arba, en aye Kebron, i lobo godi pa jo Juda. 8Ki loka Jordan ma i ŋe Jeriko yo tuŋ wokceŋ guyero Bejer ma i tim ma bedo cerecere i lobo pa jo Reuben, Ramot ma i Gilead i lobo pa jo Gad, ki Golan ma i Bacan i lobo pa jo Manace. 9Meno aye gaŋi ma giyerogi pi kaka pa jo Icrael ducu kacel ki welo ma lubedo i kingi, wek lanek dano ma pe oneko akaka oriŋ olar iye kome, wek pe oto i ciŋ lacul kwor remo nio waŋ ma ocuŋ i nyim kacokke.


Kwena man maber me Ker pa Lubanga-ni kitye ka titone i wi lobo ducu, kit ma Yecu yam owaco. (Matayo 24:14) Buk pa Daniel i Baibul tito ni ker man obedo gamente pa Lubanga. Cura me 2 i buk meno tye ki ginanyuta ma nyuto gamente nyo oteka ma loyo wi lobo-ni cakke ki i kom ker me Babilon, o kwede wa i karewa-ni. Tyeng 44 me cura man owaco kit man i kom jami ma bitimme i anyim:
"Lubanga me polo biketo ker mukene ma ri nakanaka ma pe gitwero balone, kadi dit me locce bene pe gibiweko i cing rok mukene. Ker meno manyen-ni bituro ker magi ducu ngido woko matitino, ci tyekogi woko ducu, en aye dong bicung bedo matwal."
Lok pa lanebi man ki mukene ma i Baibul tittiwa ni Ker pa Lubanga bijwero gamente pa dano woko, ci en aye dong biloyo lobo kun kelo kuc ki kwo maber i lobo. Kwo bibedo nining i te loc me Ker pa Lubanga? Magi aye cikke mamwonya adada ma cokcok-ki bicobbe.
LWENY BIBEDO PE
Jabuli 46:9: 'Lubanga bijuko lweny woko i wi lobo ducu; turo atum-gu dok nginyo wa tong woko, wango lwak kwot woko liweng ki mac.'
Tam kong kit ma lobo onongo bibedo ber kwede, kono cente ki diro ma kitiyo kwede me yubo jami lweny onongo kitiyo kwede me cobo pekki pa dano, ma ka nekogi aye! Cikke man bicobbe i te loc me Ker pa Lubanga.
TWO BIBEDO PE
Icaya 33:24: "Pe tye dano mo ma bedo i lobowa ma biwaco ni, 'An koma lit.'"
Go kong kwo i lobo ma pe tye dano mo ma two two aduno [etao], kanca, maleria, nyo two mo keken. Odi yadi ki yat me amwonya dong konygi bibedo pe. Kwo labongo two—meno aye anyim pa jo ma gibibedo i lobo kany.
CAN CAM BIBEDO PE
Jabuli 72:16: "Cam bene myero ocek mabup i lobone, opong wa wi godi-gu woko ducu."
Lobo biceko cam ma romo dok ma nonge bot dano ducu. Kec ki two neto bibedo pe matwal.
AREM, KOKO, KI TO BIBEDO PE
Niyabo 21:4: "[Lubanga] bijwayo pig wanggi woko ducu. To bene dong bibedo pe, kadi kumo nyo koko, nyo arem, pien gin macon dong ducu gurwenyo woko matwal."
Man tyen lokke ni wabibedo ki kwo ma pe tum labongo roc i paradic i lobo kany! Man cikke pa Lacwecwa ma lamar, Jehovah.
'BICOBBE KAKARE'
Tika man obedo mere lek mamwa? Kadi bed pol pa dano giye ni kwo ma kiciko pire i Baibul-li mwonya mada, ento pi tyen lok mapatpat pud ginongo ni kwo me labed naka niang iye tek. Meno lok ada pien pe tye dano mo ma dong okwo kit meno ma twero tittiwa.
Dano dong gubedo opii pa bal ki to pi mwaki mapol dok gudeno can ki arem mapol adada, ma oweko gitamo ni man aye kit ma kwo myero obed kwede. Ento meno aye pe kit ma Lacwecwa, Lubanga Jehovah oyubo ni dano okwo kwede.
Me wek wabed ki gen i kom cikkene, Lubanga otito kit man i kom lok ma a ki i doge: "Pe bidwogo bota nono ma nongo pe otiyo gin mo, lokka bitiyo gin ma amito ni oti, dok bicobo gin ma acwale pire."—Icaya 55:11.
Baibul wacciwa ni Jehovah obedo Lubanga "ma pe loko lok goba." (Tito 1:2) Kit ma en aye ociko pi jami mabeco magi ducu, bedo me ryeko ka wan kikomwa wanongo lagam me lapeny magi: Tika twere pi dano me kwo pi naka i Paradic i lobo kany? Ngo ma myero watim wek wanong adwogi maber ki i cikke pa Lubanga? I pwony ma lubo man, ibinongo lagam me lapeny magi.


Yocwa 6
Jo Icrael gumako Jeriko
1I kare meno onoŋo Jeriko gicego woko matek twatwal pi lworo jo Icrael; dano mo pe kato woko, ki dano mo pe donyo i iye. 2Rwot owaco bot Yocwa ni, "Nen, doŋ atyeko miyo Jeriko i ciŋi kacel ki kabakane ki twoni oteka lwennye. 3Wubiwot wurumo gaŋ; lulweny ducu gibiwot kun girumo gaŋ tyen acel. Wubitiyo kit meno tyeko nino abicel, 4kun ajwagi abiro bimako obute me tuŋ romi gitelo kwede nyim canduk me gicikke, I nino me abirone wubiwot wurumo gaŋ tyen abiro kun ajwagi gikuto obute. 5Ka doŋ gikuto tuŋ nyogi romi, ka doŋ wuwinyo dwan obute maloŋo-ni, ci lwak ducu gibidaŋŋe ki dwangi maloŋo mapek; cel gogo me gaŋ bimuk, poto woko piny ducu, ci lwak gibicorre gicito iye kun dano acel acel kemo nyime atir." 6Ci Yocwa wod pa Nun olwoŋo ajwagi, owaco botgi ni, "Wutiŋ canduk me gicikke. Ajwagi abiro gumak obute tuŋ nyogi romi gutel kwede nyim canduk pa Rwot." 7Ka dok owaco ki lwak ni, "Wuwot anyim, wuwot wurum gaŋ, wumi jo ma guruko jami lwenygi gukat wa i nyim canduk pa Rwot."
8Kit ma Yocwa ociko ki lwak-ki, ajwagi abiro gumako obute tuŋ nyogi romi abiro ci gutelo kwede nyim Rwot kun gicito anyim kacel ki canduk me gicikke pa Rwot ma lubo korgi. 9Lumony gutelo nyim ajwagi ma gikuto obute-ni, ci lugwok ŋec gulubo kor canduk, kun obute gikuto gimedde kwede ameda. 10Ento Yocwa ociko lumony ni, "Pe wubidaŋŋe ki woo, kadi wa dwanwu pe biwinnye, wa lok mo pe bia ki i dogwu, o kwede wa i nino ma abicikowu ni doŋ wudaŋŋe ki woo; ka doŋ wubidaŋŋe." 11Kit meno Yocwa omiyo canduk pa Rwot ocako wot me rumo gaŋ, kun rumo tyen acel keken. Lacen gudok i gony, gubuto kunnu.
12Yocwa dok oa malo odiko con, ki ajwagi bene gucako tiŋo canduk pa Rwot. 13Ajwagi abiro gumako obute tuŋ nyogi romi abiro gukato kwede i nyim canduk pa Rwot, kun gimedde ki kuto obute nakanaka. Lumony gutelo nyimgi, ki lugwok ŋec gulubo kor canduk, kun ajwagi gikuto obute nakanaka. 14I nino me aryone guwoto gurumo gaŋ tyen acel ci gudok i gony, Gubedo ka rumo gaŋi kit meno otyeko nino abicel.
15I kom nino me abirone gua malo kwarpiny, guwoto gurumo gaŋ kit ma yam ca tyen abiro; i nino meno keken aye gurumo iye gaŋ tyen abiro. 16I kom tyen me abirone en aye ajwagi gucako kuto iye obute, ka Yocwa owaco bot lumony ni, "Wudaŋŋe, wuwo, pien Rwot doŋ omiyo gaŋ man botwu. 17Ento gaŋ man ki gin ducu ma tye iye gibidyerogi bot Rwot ci gibijwero woko ducu. Rakab ma lakwele-ni keken, ki jo ducu ma gitye i ode, aye gibidoŋ makwo, pien en yam okano lurot-piny ma wacwalo kunnu. 18Ento wun aye wugwokke kekenwu i kom gin ducu ma gidyero me ajwera woko, pe dok wukwany gin mo ki i kom gin ma wudyero-ni, miyo gony pa jo Icrael doko me ajwera woko ducu, ci kelo ayela i kome. 19Ento ryal ki jabu ducu ki jami me mola-gu ki me nyonyo gu, gin ducu jami maleŋ pa Rwot; gibiterogi i ot kano lim pa Rwot."
20-Kit meno lumony gudaŋŋe ki woo ki ajwagi gukuto tum obute, Tekki lumony guwinyo dwan obute ci gutugi daŋŋe ki woo matek, ci cel me gaŋ omuk opoto woko piny ducu, ka doŋ lumony gudonyo i gaŋ kun dano acel acel woto tiko nyime atir, gumako gaŋ woko. 21Gujwero co wa ki mon, litino ki ludoŋo ducu, ki dyaŋi ki romi ki kana-gu; gin ducu gutum woko kun gineko ki pala lucwan.
Gilaro Rakab
22Ci Yocwa owaco bot jo aryo ma yam guroto lobo ni, "Wucit i ot pa dako ma lakwele-ni, wukele woko ki jone ducu, kit ma yam wukwoŋo boteni." 23Kit meno awobe ma yam guroto lobo gudonyo i ot, gukelo Rakab woko kacel ki wonne ki minne ki omegine ki jone ducu. Gutero ludoggolane ducu, guketogi woko i ŋe gony pa jo Icrael. 24Lacen lumony guwaŋo gaŋ woko ki mac, ki gin ducu ma tye iye; ento guweko ryal ki jabu ki jami me mola ki me nyonyo-gu, guketogi i ot ma gikano iye lim pa Rwot. 25-Ento Rakab ma lakwele-ni ki jo me ot pa wonne kacel ki jone ducu, Yocwa owekogi makwo. Gibedo i kin jo Icrael nio wa onyoo, pien Rakab yam okano lukwena ma Yocwa onoŋo ocwalogi ka roto Jeriko.
26-I kare meno Yocwa omiyo dano gukwoŋo kwoŋ i nyim Rwot kun wacci,
"Cen opot i kom dano ma bitiŋŋe pi gero gaŋ man me Jeriko doki.
Latin kayone bito, ci gibiketo gutine i wiye;
wode ma cogone bito, ci gibicibo dog gaŋ i wiye."
27Kit meno Rwot obedo ki Yocwa, omiyo nyiŋe oywek oromo lobo ducu.


Icaya 25:4
4Pien in aye kabedo matek ma lucan giriŋo gilaro iye,
in cel gogo matek ka ma jo ma piny obwoyogi bene giriŋo gilaro iye,
in aye ka ma dano gwoko iye yamo kot ki lyeto me cen;
pien alur yweyo dog dano ma gin pe lukica
calo yamo kot ma kodo kun pyeto kot wa i kor cel,


Nwoyo Cik 19
Gaŋi me laro lunek dano
(Wel 35.9-28; Yoc 20.1-9)
1"I kare ma Rwot Lubaŋawu doŋ otyeko lurok woko ma en bimiyo lobogi botwu-ni, ma doŋ wucamo lobogi ci wubedo i gaŋigi ki i odigi ducu, 2ci wubipoko gaŋi adek woko pat i lobo ma Rwot Lubaŋa doŋ omiyowu me bedo mewu. 3Wubiyubo yo gudo dok wubipoko dye lobo ma Rwot Lubaŋawu bimiyowu i dul adek wek okony ŋat ma oneko dano me riŋo iye wek olar iye kome.
4"Man aye lok me konyo kom lanek dano. Ka dano mo pe oneko lawote akaka, ma yam mone mo pe i kingi, myero en oriŋ kunnu wek olar kome. 5Labolle ka dano mo ocito i buŋa ki lawote mo ka toŋo yen, ce otiŋo latoŋ me toŋo ki yen me areta piny ci latoŋ oput woko ki i purre, ogoyo lawote oneko woko, en myero oriŋ olar kome i gaŋ mo acel ma i kin gaŋi meno. 6Ka pe kumeno, miyo lacul kwor remo ka kinigane olyetti biryemo kor lanek, mako woko iyo, pien noŋo piny bor, ci cobo neko woko. Ento dano macalo meno pe romo aneka, pien pe onoŋo mone mo tye i kingi i kare macon, 7en gin mumiyo acikowu pi poko gaŋi adek pat. 8I kare ma Rwot Lubaŋawu oyabo waŋ lobowu omedo malac kit ma yam okwoŋo kwede bot kwarowu, ma doŋ ominiwu lobo ducu ma yam ociko ni ebimiyo bot kwarowu, 9dok ka ce wubigwoko cik man ducu ma acikowu kwede tin-ni, ni wumar Rwot Lubaŋawu, wulub yone ducu i kare ducu, ci dok wubimedo gaŋi mukene adek i kom maca. 10Kit meno pe gibionyo remo pa dano mo ma pe ki bal i lobo ma Rwot Lubaŋawu bimiyowu me aleyawu, ci miyo alii me to pe bedo i wiwu.
11"Ento ka dano mo iye dag lawote, ce obuto okure i yo, ci olwenyo i kome, ocobo omedo ki neko woko, ka laco meno oriŋo olaro i gaŋ mo i kin gaŋ adek-ki, 12ci ludoŋo me tuŋ pa lanek-ki gibicwalo dano giome ki kunnu, gimiye i ciŋ lacul kwor remo, wek gineke woko. 13Kica pe bimakowu i kome, ento myero wulwok alii me to pa dano ma pe ki bal woko ki i Icrael kit meno, wek ariya mo obed pe i nyimwu.
Waŋ lobo ma ludoŋo gupoko
14-"Pe ibikobo got ma poko waŋ lobo pa lawoti ma yam ludoŋo gutyeko pokone ki i lobo ma ibileyo bot kwarowu i lobo ma Rwot Lubaŋawu bimiyowu me bedo mewu.
Cik ma mako lucaden
15-"Lacaden acel pe miyo pido loyo dano mo pi kit bal mo nyo kit tim marac mo ma onoŋo otimo; ento kop biloyo dano pi lok pa lucaden aryo nyo adek. 16Ka ce lacaden ma lagoba odoto dano mo ni otimo bal, 17ci gin lupido aryo ducu gibicito i nyim Rwot, ki i nyim ajwagi pa Lubaŋa ki luŋolkop ma gitye i dog tic i kare meno. 18Luŋolkop gibipenyo lokke mot. Ka ce lacaden ma lagoba odoto ominne ki adot me atoŋa 19ci gibiketo can i kome ma rom ki can ma nene en mito ni giket i kom ominne-ni: kit meno miyo wubijwero tim marac woko ki i kinwu. 20Jo mukene gibiwinyone, miyo gilworo, miyo ŋat mo pe dok bitimo tim marac macalo meno. 21-Kica pe bimakowu i kome; kwo gibiculo ki kwo, waŋ ki waŋ, lak ki lak, bad ki bad, tyen ki tyen.


Ejira 9:9
9Onoŋo wan opii, ento in Lubaŋawa pe yam iwekowa ata i kare ma watye i opii, Dok inyuto mar meri ma pe lokke i nyim luker me Percia, omiyo guwekowa makwo dok guye ni wager ot pa Lubaŋawa odoco, ki yubo jami muballe i oburre, gumiyo gigwokowa bene maber i Judaya ki i Jerucalem.


Jeremia 32:35
35Gugero waŋ jogi mapol me woro Baal i nota pa wod pa Kinom ka ma gityero iye awobegi ki anyiragi bot jok Molek. Pe awaco botgi ni gutim man, dok bene gin ma kit meno onoŋo pe odonyo i tamma ni gibitimo gin macalo meno ma bimiyo jo Juda timo bal."


Ejekiel 9
Ejekiel neno ka Rwot keto can i kom lubalo ma i Jerucalem
1Lacen awinyo Lubaŋa odaŋŋe ki dwan maloŋo kun wacci, "Wunyik cok, wun lunek ma wumito keto can i kom lubalo ma i gaŋ man. Wun ducu wukwany jami Lwenywu wubin kwede kun wumako i ciŋwu." 2Cutcut jo abicel gubino ki i dog gaŋ ma malo ma tye yo tuŋ acam me ot pa Rwot; dano acel acel omako jami lwennye me nek i ciŋe, Dano mo bene ma oruko boŋo camanini owoto kacel kwedgi, en owoto ki gin mo ma eromo coc kwede. Gin ducu gudonyo i dyekal me ot pa Rwot ci gucuŋ i ŋet keno tyer me mola.
3I kare-nu onoŋo deyo pa Lubaŋa pa Icrael ma ryeny twatwal-li oa woko ki i kom lukerubi ka ma yam en bedo iye kun kato ocuŋ i doggola me ot pa Rwot; ci Rwot olwoŋo dano ma oruko boŋo camaniŋi-ni, ma onoŋo owoto ki gin me coc i laknete-ni. 4-Rwot owacce ni, "Cit iwok ki i dye gaŋ me Jerucalem ducu, ci iket lanyut i tur nyim dano acel acel ma tye ki cwercwiny me can kun gicur pi gin me kwer ducu ma gitye ka timone i gaŋ me Jerucalem."
5Awinyo bene ka Lubaŋa waco bot jo mukene ca ni, "Wulub kore kun wuwok ki i dye gaŋ ci wunek dano. Pe wupar pi ŋat mo, dok bene kica pe omakwu i kome. 6Wunek jo muti, awobe, anyira, mon ka litino matino, ento pe myero wugud kom ŋat ma doŋ gityeko keto lanyut i kome. Wucak ki kany ki i kabedona maleŋ." Ci gucako ki ludoŋo ma onoŋo gucuŋ kunnu i ot pa Rwot.
7Lubaŋa owaco botgi ni, "Wubal ot pa Rwot woko. Wupoŋ dyekalle-gu ducu ki kom jo ma ginekogi-ni. Wucit mewu anyim." Guwoto gucito anyim, ci gucako neko dano ma gitye i gaŋ. 8I kare ma gitye ka neko dano, an doŋ onoŋo adoŋ kena. Apoto piny i ŋom aryeba ic, ci akok ni, "Ai Rwot Lubaŋal Akemo doŋ omaki twatwal i kom Jerucalem mumiyo icito ka neko jo ducu liweŋ ma gudoŋ i Icrael-li?"
9Lubaŋa ogamo ni, "Jo Icrael ki jo Juda gutimo bal madito maraco adada. Gubedo ka neko dano i kabedo ducu ma i lobo igumiyo ŋolo kop ma pe atir: omedde onya i Jerucalem. Giwacci, 'Rwot doŋ obwoto lobo man woko, dok Rwot bene pe neno.' 10Doŋ ki tuŋ bota, pe abiparo pigi, kica bene pe bimaka, i komgi, ento abiculo kwor i komgi pi gin ducu ma yam gin gutimo."
11Cutcut dano ma onoŋo oruko boŋo camanini, ma tye ki gin me coc i laknete-ni odwoko lok bot Rwot kun wacci, "Doŋ atyeko tiyo gin ma onoŋo icika ni acitim."


Yocwa 22:19
19Ento koni ka lobowu obedo keni, ci wudok cen i lobo pa Rwot ka ma kema pa Rwot ocuŋ iye-ni, wuyer dul lobo mo i kinwa kunnu wek wubed iye; ento pe dok wujem i kom Rwot aye, nyo pe wulokwa wadok lujemo pi cano keno tyer mukene ma dok pat ki keno tyer pa Rwot Lubaŋawa kikome.


Jeremia 28:1
Jeremia gin ki lanebi Anania
1I mwaka acel-lu, i dwe me abic me mwaka me aŋwen me loc pa Jedekia kabaka me Juda, Anania wod pa Ajur, ma en lanebi ma tugi Gibeon, oloko ki Jeremia i ot pa Rwot. En olok ki Jeremia i nyim ajwagi kacel ki lwak


Nwoyo Cik 16:3
3Pe wubicamo mugati ma girubo iye tobi; ento wubicamo mugati ma tobi pe iye pi nino abiro pi po pi atwom ma yam wubedo kwede; pien yam wua ki i lobo Ejipt rucurucu; mumiyo ibipo pi nino ma yam wua kwede ki i lobo Ejipt pi kare me kwowu ducu.


Nia 20
Cik apar
(Nwo 5.1-21)
1Lubaŋa oloko lok man ducu kun waco ni, 2"An a Rwot Lubaŋani, ma yam akwanyi woko ki i lobo Ejipt, i ot me opii.
3"Pe ibed ki lubaŋa mukene kono an kena.
4-"Pe iti cal apayani mo, nyo cal gin ma tye malo i polo, nyo ma tye piny i wi lobo, nyo gin ma tye i pii ma i te lobo. 5-Pe iryebbe piny i nyimgi, pe iworgi; pien an aye a Rwot Lubaŋani, an Lubaŋa ma lanyeko. Aketo can i kom likwayo pi bal pa kwarogi nio wa i yalwak me adek ki me aŋwen pa jo ma gikwera, 6ento abinyuto mar ma pe lokke i kom jo alip ki alip ma gimara, ma gimako cikka.
7-"Pe ilwoŋ nyiŋ Rwot Lubaŋani me noŋo; pien Rwot bimiyo kop loyo dano ma lwoŋo nyiŋe me noŋo.
8-"Po pi nino me cabit, ikwer obed maleŋ. 9-Ibitic matek nino abicel, kun itiyo iye ticci ducu; 10ento nino me abirone en aye cabit pa Rwot Lubaŋani. I nino meno pe igud iye tic mo, in kikomi, nyo wodi, nyo nyari, kadi opiini, kadi aŋecani, kadi dyaŋŋi, kadi labedo ma bedo i kinwu; 11-pien i nino abicel aye Rwot yam otiyo iye polo ki nam ki jami ducu ma tye iye, ci oywe i kom nino me abiro; mumiyo Rwot omiyo gum i kom nino me abiro, olonyo obedo maleŋ.
12-"Wor woru ki meni, wek iri pi kare malac i lobo ma Rwot Lubaŋani bimiyo boti.
13-"Pe ineki.
14-"Pe itim abor.
15-"Pe ikwal gin mo.
16-"Pe ibed caden me goba i kom lawoti.
17-"Cwinyi pe opukke i kom ot pa lawoti; cwinyi pe opukke i kom dako pa lawoti, kadi opiine nyo aŋecane, nyo twonne, nyo kanane, nyo kadi gin mo ma lawoti tye kwede."
Lworo pa lwak
(Nwo 5.22-23)
18-I kare meno ka dano guneno piny mor ki lutkot ma bedo ka wil awila, ki dwan obute ki yito muboyo kom got, ci lworo omakogi, komgi omyel. Gucuŋ ki cen ka mabor, 19ci guwaco bot Moses ni, "In aye ilok kwedwa, ci wabiwinyo; ento pe iwek Lubaŋa aye olok kwedwa; miyo wato." 20Ci Moses owaco bot lwak ni, "Pe wulwor; pien Lubaŋa obino ka temo cwinywu, wek wubed ki lworo i kome, wek pe wubal."
21Ci lwak gucuŋ ki cen ka mabor, kun Moses cito cok ki pol macol licuc ka ma Lubaŋa tye iye.
Cik ma mako keno tyer
22Rwot owaco bot Moses ni, "Wac bot jo Icrael kit man ni, 'Wun doŋ wuneno piwu kenwu ni Rwot otyeko lok kwedwu ki i polo. 23Pe wubitiyo cal lubaŋa me ryal me nywako bedo kacel kweda, pe wubitiyo cal lubaŋa me jabu bene piwu kenwu. 24Wutina keno tyer ki lobo, wutum iye gitum awaŋa ki gityer lakwecwiny, romiwu ki twoniwu; i kabedo ducu ma aketo iye nyina me po, abibino iye ka miyowu gum lobo ki 25-Ka ibitiyo keno tyerra ki got, pe ican ki got ma gipayo; pien ka iketo iye giticci me payone, ci noŋo ipyedde i kome. 26Dok pe wuit ki rwom i keno tyerra, miyo komwu binen ka wuito.'


2 Tekwaro 23:13
13Ka oŋiyo piny, ci oneno kabaka Ocuŋ ka ŋet wir ki i dog ot, kun ludito me mony ki lukut-tum gurumo kabaka, ki lwak jo ducu ma gua ki i kin gaŋ gubedo ka wo ki tum kun cwinygi yom, ki luwer ma gumako jami wergi gutelo wer me kwero eno Atalia ocako yeco boŋone kun kok ni, "Roro yai! Roro!"


Yocwa 4
Gikwanyo got apar wiye aryo ki i Jordan
1Ka lwak ducu gutyeko kato loka Jordan, ci Rwot owaco bot Yocwa ni, 2"Kwany dano apar wiye aryo ki i kin lwak, dano acel pi kaka acel acel, 3ci icikgi ni, 'Wukwany godi apar wiye aryo ki kany ki i dye Jordan, ki i kabedo ma tyen ajwagi ocuŋ iye-ni, wutiŋ wukat kwedgi wa loka ca, ci wuketgi piny i kabedo ma wucibuto iye tin-ni.' " 4Yocwa olwoŋo dano apar wiye aryo ki i kin jo Icrael ma nene en oyerogi, ma laco acel oa ki i kaka acel acel. 5Owaco botgi ni, "Wukat wucit wa i nyim canduk me gicikke pa Rwot Lubaŋawu ma i dye Jordan-ni, dano acel acel otiŋ iye got oket i wi gwoke, muporo wel kaka pa jo Icrael ducu, 6wek gubed me lanyut i kinwu, I kare me anyim ka waŋ mo litinowu gibipenyowu ni, 'Godi magi kono nyuto gin aŋo?' 7Wun wubitito botgi ni, pii me Jordan yam iye opokke oŋol wo ko ki i nyim canduk me gicikke pa Rwot, i kare ma en ŋolo Jordan kato kwede loka ca-ni. Kit meno godi magi bibedo gin me po bot jo Icrael."
8Jo Icrael gutiyo kit ma Yocwa ocikogi kwede. Gutiŋo godi apar wiye aryo ki i dye Jordan, muporo wel kaka pa jo Icrael, kit ma nene Rwot otito bot Yocwa-nii gutiŋo gucito kwedgi loka ca, wa i kabedo ma gicibuto iye-ni, ci guketogi piny kunnu. 9Yocwa ocibo godi apar wiye aryo-nu i dye Jordan, i kabedo ka ma tyen ajwagi ma gutiŋo canduk me gicikke ocuŋ iye; pud gitye kunnu wa onyoo. 10Pien onoŋo ajwagi ma gutiŋo canduk-ki gucuŋ kenyo i dye Jordan nio ka gin ducu ma nene Rwot ociko Yocwa ni otit bot lwak otum, ma rom ki cik ma yam Moses ocikoki Yocwa-ni.
Lwak ducu gumol oyotoyot wa loka ca. 11Ka lwak ducu gumol gukato loka ca, ci canduk ki ajwagi bene gukato loka i nyim lwak. 12Jo pa Reuben ki pa Gad ki nucu kaka pa Manace onoŋo guruko jami lwenygi gutelo kwede nyim lwak jo Icrael kit ma yam Moses ocikogi kwede-ni. 13Jogi ma gurukke me lweny guromo alip pyeraŋwen, ci gukato loka ca I nyim Rwot ka lweny i lobo bar me Jeriko. 14Rwot omiyo Yocwa obedo dano madit i nyim jo Icrael ducu; ci lwak guwore Wa i kare me kwone ducu kit ma yam giworo ki Moses.
15Rwot owaco bot Yocwa ni, 16"Cik ajwagi ma gitiŋo canduk me caden doŋ gua woko ki i Jordan." 17Yocwa ociko ajwagi ni, "Doŋ wua woko ki i Jordan." 18Ka ajwagi ma gutiŋo canduk me gicikke pa Rwot gua woko ki i dye Jordan gukato wi tura; ma tyengi ocako nyono lobo ma wi tura mutwo-ni, ci pii me Jordan ocorre odwogo cen i kabedone, opoŋo piny obyennye wa i wi tura kit ma yam ca.
19Lwak gua woko ki i Jordan gukato wi tura i nino dwe apar me dwe mukwono, ci gutoŋo gonygi i Gilgal i waŋ lobo Jeriko ma tuŋ wokceŋ. 20Ki godi apar wiye aryo ma gutiŋo ki i Jordan, Yocwa ocibogi i Gilgal. 21Ci owaco bot jo Icrael ni, "I kare me anyim, ka likwayowu gupenyo wegigi ni, 'Godi magi kono nyuto gin aŋo?' 22ci wubitito bot litinowu ni, 'Jo Icrael yam gumol gukato ki i Jordan kany ma lobone otwo woko.' 23Pien Rwot Lubaŋawu omiyo pii me Jordan otwo odwon woko piwu nio ka wumol wukato loka kany, kit ma yam Rwot Lubaŋawu otiyo ki Nam Makwar-ri, ma yam omiyo piine otwo odwon woko piwa nio ka wamol wakato loka tuŋcel, 24wek rok ducu ma wi lobo-ni guŋe atir ni ciŋ Rwot tye ki tek; wek wubed ka lworo Rwot Lubaŋawu matwal."


Yubu 9
Yubu okok ni yo pe ma myero epid kwede i nyim Lubaŋa
1Yubu ogamo ni meno,
2-"Adada aŋeyo ni tye kit meno;
ento dano twero loyo kop niŋniŋ i nyim Lubaŋa?
3Ka ce dano mo mito pyem kwede,
ci twero penyo peny alip acel kulu
ma pe dano mo twero dokke iye kicel keken.
4Lubaŋa ryek i cwinye, dok tekone dwoŋ;
aŋa ma tye ki tekcwiny ma romo loye?
5En kobo godi woko ma pe giŋeyo,
ci lokogi woko ki kiniga.
6En cwalo oyeŋyeŋ yeŋo ŋom,
ci puto woko ki i kabedone,
dok miyo wir me te lobo ducu yeŋŋe.
7En ciko ceŋ, miyo pe tuc;
en umo lakalatwe woko i dyewor wek pe guryeny.
8En oyaro polo kene,
ka onyono biamwonyi me nam woko,
9-En aye ma otiyo Oluma ki Lyeronyim,
Yoggo ki lakalatwe ma ginen yo tuŋ acuc.
10En tiyo tic madito ma niaŋ iye tek bot dano,
ki tic me aura ma welgi pe kwanne.
11Nen, en kato ki i ŋeta, kun pe aneno;
en medde ki wot anyim, ento an pe aŋeyo.
12En kwanyo jami ma iye mito cito kwede woko aŋa ma twero juke?
Aŋa ma twero penye ni, 'Itimo aŋo?'
13"Lubaŋa pe biloko kinigane;
wa lukony pa Rakab, ma min kulu, gukulle piny i nyime.
14Kara man atwero gamo doge niŋniŋ,
nyo yero lok ma abipido kwede i nyime?
15Kadi bed balla pe, pe atwero gamo doge;
myero aleŋ ŋat ma odota otima kica keken.
16Ka ce nene ogamo doga i kare ma alwoŋe,
kono pe aye ni obedo ka winyo lokka.
17En bedo ka nyona ki yamo matek,
ci medo ret i koma laboŋo tyen lok mo.
18En pe ye miya kare me yweyo,
ento miyo abedo ki keccwiny keken.
19Ka ce obedo lweny me pyem me nyuto teko, ci nen en!
Aŋa ma twero lwoŋe ka amito pido kwede?
20Kadi bed balla pe, ento lok ma aloko miyo kop loya;
kadi bed balla pe, en twero miyo anen calo dano muŋak woko.
21An balla pe, omiyo pe doŋ aparo;
doŋ pe amito ni abed kwo.
22Lokke tye acel keken; pienno omiyo awaco ni,
Lubaŋa tyeko jo ducu,
jo mubalo ki jo ma pe gubalo.
23Ka can mo opoto i kom jo ma pe ki bal,
ci en nyero mere anyera,
kun neno ni man keckom mukelo to atura kit meno.
24Gimiyo lobo i cin jo maraco;
en umo waŋ luŋolkop woko; ka ce pe en, ci aŋa kono?
25"Nino me kwona riŋo oyotoyot kato laŋwec woko,
gilwi girwenyo woko, pe gineno gin mo maber.
26Gicito oyot calo yeya ma gitiyo ki togo,
calo ocur ma lyanne i kom lee ma en dwaro.
27Ka atamo ni, 'Wiya biwil woko i kom pekona,
abibedo ki yomcwiny kun abunyo abunya,'
28pud dok abedo ki lworo pi arem ducu ma atye kwede,
pien aŋeyo ni ibitera macalo dano ma laba!.
29Macalo doŋ iŋolo ni kop oloya, ayelle kono dok piŋo?
30Kadi bed alwokke ki pee,
kadi bed alwok ciŋa ki cabun magwa,
31pud ibibola i bur aye,
ci boŋŋina bikwero koma woko.
32"Lubaŋa gire pe dano calo an, ma myero agam doge,
kono obedo dano, kono wapido dwede,
33Ŋat mo pe ma twero ŋolo lok i kinwa,
ma myero oket ciŋe i komwa waŋ aryo ducu.
34Wek Lubaŋa pe opwoda ki odoone
wek pe koma oryaŋŋe me lworo en.
35Miyo atwero lok laboŋo lworo mo i nyime,
kun aŋeyo ni pe atye kit ma jo mogo gitamo kwede."


Esta 3:12
12Gicako lwoŋo lukaran pa kabaka i nino dwe apar wiye adek me dwe mukwoŋo, ci gucako coyo cik kitmacalo Aman ociko ducu bot luloyo madoŋo pa kabaka, ki bot lulo dul lobo mapatpat ducu, ki bot rwodi ma loyo rok mapatpat ducu, kun onoŋo gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu. Gicoyo i nyiŋ kabaka Akacwero, ci gimwono kun gidiyo agit pa kabaka i kom odok.


Ejekiel 29
Lok i kom Ejipt
1-I nino dwe apar wiye aryo, dwe me apar, i mwaka me apar, Rwot oloko kweda kun wacci, 2"Wod pa dano, cik waŋi inen Parao kabaka me Ejipt, ci itit lok i kome ki i kom lobo Ejipt ducu. 3Lok kun iwacci, Rwot Lubaŋa owaco kuman ni,
"Nen, atye ki lok i komi,
in Parao kabaka me Ejipt,
ma ibedo calo nyaŋ ma min kulu ma buto i laora kulu-gu kun iwacci,
'Kulu Nail mera, en mera kikome, an aye ma atiyo.'
4Abigolo cwaki woko ki goli,
ci amiyo rec ducu ma tye i kuluni gimoko woko i poki;
ci abiywayi ki i dye kuluni atiŋi woko malo,
kacel ki rec ducu me kuluni ma gumoko woko i kom poki-ni.
5Ci doŋ abiboli woko i tim,
in kacel ki rec ducu ma gitye i kuluni,
wubipoto i dye tim ka maleŋ,
pe abicokowu dok bene pe gibiyikowu.
Doŋ atyeko miyowu woko
me bedo cam pa lee tim ki pa winyo me polo.
6-"Man bimiyo jo ducu ma gibedo i lobo Ejipt giŋeyo ni an aye a Rwot. Pien in ibedo calo odoo lagada bot jo me ot pa Icrael; 7i kare ma gumaki ki ciŋgi ci itur ityer, ci iŋolo gwokgi iyeco woko ducu. Ka dok gujeŋge i komi, ci itur, imiyo pyergi ducu omyel. 8Pi meno Rwot Lubaŋa owaco kuman ni, Nen, abekelo lweny i komwu, ci aneko dano kacel ki lee woko ducu ki i kinwu. 9Lobo Ejipt doŋ bidoko obur ma odoŋ oballe woko. Man bimiyo giŋeyo ni an aye a Rwot.
"Pien doŋ iwacci Nail meri in aye ma iketo, 10pi meno, nen, an doŋ atye ki lok i komi, dok bene atye ki lok i kom laora kuluni ducu, mumiyo abimiyo lobo Ejipt doko obur balle woko, iye doŋ noŋo, cakke ki i Migdol dok kwede yo tuŋ Ciene nio kwede wa i waŋ apokki lobo Etiopia. 11Pe tye dano mo nyo lee ma biwoto kun kato ki iye, bibedo kumeno ma pe gibedo iye pi mwaka pyeraŋwen kulu. 12Abimiyo lobo Ejipt doko obur ma iye doŋ noŋo makato lobo mukene-gu duou; ki gaŋi murumo ducu igi bidoŋ noŋo pi mwaka pyeraŋwen ki i kin gaŋi ducu ma doŋ gityeko balogi woko-ni. Abikeyo jo Ejipt woko i kin rok ducu, dok bene abimiyo giket gicito i lobo ducu."
13Rwot Lubaŋa owaco kuman ni, "I agikki me mwaka pyeraŋwen abicoko jo Ejipt woko ki i kin lurok ka ma yam akeyogi gucito iye-ni, 14ci abidwoko gum pa jo Ejipt botgi, kun akelogi aketogi gibedo i lobo Patroc, co aye lobogi macon ka ma ginywalogi iye kikome. Doŋ ki kunnu gibibedo ki ker magoro. 15Kergi bibedo ker magoro adada ki i kin ker ducu, man miyo pe doki gibiloyo lobo mukene ducu. Abimiyo gibedo jo ma pigi pe tek twatwal, dok bene pe doki gibiloyo lobo mukene-gu ducu. 16Jo Icrael doŋ pe gibijenne i komgi pi kit kony mo wacel. Doŋ can ma bipoto i kom jo Ejipt bipoyo wi jo Icrael ni gin onoŋo gitimo bal me jeŋŋe i kom jo Ejipt wek ginoŋ kony mogo, Man bimiyo giŋeyo ni an aye a Rwot Lubaŋa."
Kabaka Nebukadnejar bilwenyo i kom Ejipt tayo woko
17I nino dwe acel, dwe me acel, mwaka pyeraryo wiye abiro, Rwot oloko kweda. 18Owacci, "Wod pa dano, Nebukadnejar kabaka me Babilon omiyo dul monnye otiyo tic matek me lweny i kom Turo, omiyo wi dano ducu otal woko ki gwokgi bene ducu opwac woko, ento kadi bed kumeno, kabaka ki dul monnye pe gunoŋo kit gin mo pi tic ma gubedo ka yelle ka tiyone i kom Turo-ni. 19Pi meno, Rwot Lubaŋa owaco kuman ni, 'Nen, abimiyo lobo Ejipt woko bot Nebukadnejar kabaka me Babilon; en biyakogi kun mayo jamigi woko, ci bitiŋo lonyo me lobo Ejipt loko doko mucara me culo jo ma i dul monnye. 20Doŋ atyeko miyo bote lobo Ejipt me culo waŋ tic ma en obedo ka yelle me tiyone-ni, pien jo me dul monnye gubedo ka tic pira. Man Rwot Lubaŋa ma owaco.'
21"I nino meno ka gin ma kit meno otimme, ci abimiyo jo Icrael gidoko tek, dok abimiyo in Ejekiel ilok woko ka maleŋ atyer ka ma dano ducu gitwero winyo lokki. Man bimiyo giŋeyo ni an aye a Rwot."


Daniel 11:36
36"Kabaka gire bitiyo gin ducu kit macalo cwinye mito; en binwette me bedo dit makato lubaŋa ducu, ka cako loko lok mogo ma giuro i kom Lubaŋa ma loyo lwak lubaŋa ducu. En bimedde kun pud bedo ki dit wic nio ka tic me akemo pa Lubaŋa doŋ otum woko liweŋ; pien gin ma Lubaŋa omoko bitimme.


Jabuli 38
Lega pa dano ma labalo ma tye ki arem
1Ai Rwot, pe ijuka ki kiniga, dok pe ipwoda ki akemo!
2Ateroni doŋ gucela, gumwony woko iiya,
kun in bene icwalo ciŋi piny idiya kwede woko.
3Pi kinigani omiyo atwo matek,
pe atye ki yotkom i cogona ducu; man obino pi balla.
4Balla doŋ oketo koma woko;
gipek calo yec ma pe aromo tiŋone.
5Waŋ burra kwok maŋwe pi minona,
6atyeko kulle woko piny adada ma abuto i ŋom aryeba cwiny;
dyeceŋ jwi awoto kun akumo akuma.
7Pyera bene waŋŋe awaŋa calo mac,
koma pe tye ki kit yotkom mo wacel.
8Koma oloc dok onyoŋŋe woko adada;
acur pien atye ki remcwiny madwoŋ twatwal.
9Ai Rwot, iŋeyo gin ma amito ducu, gin ma abedo ka cur pire-ni pe obedo me muŋ ki boti.
10Adunona tye ka gone matek lituktuk, miyo tekone bene tum woko waŋa bene ocor woko, pe neno piny doŋ maber.
11Lurema ki luwota ma wabedo kwedgi gicuŋ cen ka mabor pi bur ma oonyo: i koma,
ki lutuwa bene gicuŋ cen ka mabor adada.
12Jo ma giyenyo yo meneka guciko owicgi pira,
jo ma gimito keto ret i koma giloko lok me tyeko kwona woko,
gibedo ka piro lok marac i koma dyeceŋ jwi.
13Ento an abedo macalo ladiŋit, pe awinyo lokgi,
dok abedo calo ladoge-oto ma pe ŋamo doge ka lok.
14Iyo, adoko calo dano ma pe winyo,
ma pe loko kit lok mo me juk.
15Ento genna ducu tye i komi, ai Rwot;
ai Rwot Lubaŋana, in aye ma ibigamo doga.
16Alegi alega keken ni, "Pe iwek jo ma ginyatte i koma ka tyena ocer,
gunoŋ yomcwiny i koma!"
17Doŋ acok poto,
atye ka winyo arem i koma kare ducu.
18Atuco balla,
kun cwinya cwer mada pire.
19Lukworra ma gidaga noŋo laboŋo gin mo ma abalo botgi gitek,
jo ma gidaga laboŋo te lok mo gipol.
20Jo ma giculo gin maber pi gin marac gudoko lukworra,
pien amito ni ati gin maber.
21Ai Rwot, pe ibwota:
ai Lubaŋana, pe ibed bor kweda!
22Bin oyot ikonya,
ai Rwot, lalarra!


2 Tekwaro 32
Cenakerib omonyo lobo Juda
(2 Luker 18.13-37; Ic 36.1-22)
1I ŋe lok magi ki tic magi ducu me gen-gu, Cenakerib kabaka me Aciria obino ka lweny i gaŋi ducu me Juda ma girumogi ki cel gogo, kun otamo me loyogi woko wek gubed mere. 2Ka Kejekia oneno ni Cenakerib otyeko bino ma mito lweny i kom Jerucalem, 3ocako bedo ki yub gin ki rwodine kacel ki oteka lweny ducu me juko wan pii ma i ŋe gaŋ; ci gin gukonye. 4Ci lwak mapol gucokke, gucako juko wan it kacel ki ora kulu ma yam piine mol wok ki i lobo meno, kun giwacci, "Piŋo waweko luker me Aciria gibino kany gilimo pii madwoŋ?" 5En ocako tic matek cut ci ogero cel matek ma yam orette woko piny-nyi, ka dok oketo lubele i wiye, ki yo tuŋ wokone ogero cel mukene; ci omiyo Millo ma en kabedo ma i gaŋ kal pa Daudi ocuŋ matek, En bene otiyo jami lweny ki kwodi mapol ata. 6Ka dok ocako keto ludito luwi mony me loyo lwak, ocokogi ducu kacel i kabedo mo malac ma i nyim dog gaŋ, ci oloko botgi lok me cuko cwiny, kun wacci, 7"Wubed tek dok jo macir. Pe wubed lwor, cwinywu bene pe myero oballe i nyim kabaka me Aciria ki lwak ducu ma tye kacel kwede; pien ŋat madit makato en tye kwedwa. 8En tye ki dul mony pa dano ma gigeno tekogi; ento wan watye ki Rwot Lubaŋawa ma konyowa dok lwenyo piwa." Lwak gucako bedo ki gen pi lok pa Kejekia kabaka me Juda.
9Lacen Cenakerib kabaka me Aciria kacel ki dul monnye ducu ma onoŋo gumonyo Lakic, ocwalo lukwenane gucito i Jerucalem bot Kejekia kabaka me Juda ki lwak ducu me Juda ma onoŋo gitye i Jerucalem, kun giwacci, 10"Cenakerib, kabaka me Aciria, owaco kuman ni, 'In ijeŋo genni i kom gin aŋo, ma miyo pud icuŋ matek i Jerucalemmi? 11Kejekia mono pe tye ka umo waŋwu wek wuto woko ki kec kacel ki orwo pii, ma noŋo en tito botwu ni, "Rwot Lubaŋawa tika bilarowa ki i cin kabaka me Aciria"? 12En Kejekia acel-li aye pe ojwero waŋ jogine ma i wi godi kacel ki keno tyerre woko ducu, kun ociko jo Juda ki jo Jerucalem ni, "Myero wubed ka woro Lubaŋa i nyim keno tyer acel keken, dok wuwaŋ gitum mewu iye"? 13Tika wun wuŋeyo gin ma an kacel ki kwarina watyeko tiyone i kom lwak ducu me lobo mukene? Wuneno lwak lubaŋa pa rok me lobo magi gutwero laro lwak me lobo meno ki i ciŋa? 14Tye lubaŋa mo acel ki i kin lwak lubaŋa mukene-ni ma yam kwarina gujwero wo ko liweŋ-ŋi ma twero laro lwakke ki i ciŋa, mumiyo wutamo ni Lubaŋawu bene twero larowu ki i ciŋa? 15Pi meno, kombeddi pe wuwek Kejekia obwolwu nyo oum waŋwu kit man, dok pe wuye lokke, pien pe tye lubaŋa me rok nyo ker mo ma yam olaro lwakke ki i ciŋa nyo ki i ciŋ kwarina. Ci Lubaŋawu bitwero larowu ki i ciŋa niŋniŋ?' "
16Lukwena pa Cenakerib dok gumed de ki loko lok mapol i kom Rwot Lubaŋa ki i kom laticce Kejekia. 17Ci Cenakerib kikome ocoyo waraga ma nyuto cac madwoŋ i kom Rwot Lubaŋa pa Icrael ki loko 1ok marac i kome, kun wacci, "Kit macalo lwak lubaŋa me rok mukene pe gutwero laro lwakgi ki i ciŋa, ci Lubaŋa pa Kejekia bene pe bitwero laro lwakke ki i ciŋa." 18Gucako daŋŋe i kom jo Jerucalem ma onoŋo gitye wi cel ki dwan maloŋo i leb pa Lujudaya, kun giburogi ma gimiyogi lworo, ka wek gima gaŋ pa jo Jerucalem woko. 19Gubedo ka loko lok i kom Lubaŋa pa jo Jerucalem kit macalo koŋ gubedo ka loko i kom lwak lubaŋa pa lurok me wi lobo-ni, ma dano aye gutiyogi ki ciŋgi.
Rwot olaro Kejekia ki i ciŋ Cenakerib
(2 Luker 19.1-37; Ic 37.1-38)
20Lacen kabaka Kejekia kacel ki lanebi Icaya, wod pa Amoj, gulego pi lok man kun gicwalo kokogi i polo. 21Ci Rwot ocwalo lamalaika cut, ma otyeko twoni oteka lweny ki ludito wi mony ki ludito mukene woko ducu ki i gony pa kabaka me Aciria, Kit meno en odok i lobone ki lewic ma waŋe olwal woko. I kare ma en obino odonyo i ot pa lubaŋane, litinone ma en onywalogi gutone ki pala lucwan guneke woko kenyo. 22Meno en aye kit ma Rwot olaro kwede Kejekia ki jo ma gibedo i Jerucalem ki i ciŋ Cenakerib kabaka me Aciria, ka dok ki i ciŋ lumerokgi ducu. Rwot omiyogi yweyo i kabedo ducu. 23Jo mapol gucako kelo mot mapol bot Rwot i Jerucalem kun gikelo bene jami mabeco me wel bot Kejekia kabaka me Juda; cakke i kare meno wot kwede anyim gimiye woro madit twatwal i nyim rok me lobo ducu.
Two pa Kejekia
(2 Luker 20.1-11; Ic 38.1-22)
24I kare meno two omako Kejekia ma onoŋo cok to woko, ci olego Rwot; Rwot odokke iye kun omiye lanyut. 25Ento Kejekia pe otimo gin mo macalo adwoggi me gin maber ma gitiyo bote, pien obedo ki wakke i cwinye. Pi meno akemo omako Rwot i kome kacel ki jo Juda ki jo Jerucalem. 26Ento Kejekia omwolle kene oweko wakke ma i cwinye, en kacel ki jo ma gibedo i Jerucalem, omiyo akemo pa Rwot pe obino i komgi i kare pa Kejekia.
Kejekia ojolo lukwena ma gua ki i Babilon
(2 Luker 20.12-19; Ic 39.1-8)
27Kejekia onoŋo tye ki lonyo kacel ki yweka madwoŋ mada. En ogero ot kano lim pi keto ryal, jabu, litino godi me wel, aŋwece, kwodi ki pi jami me wel-gu ducu. 28Ogoyo bene dero me kano cam, ka ma en keto iye bel, koŋo vino, ki moo, ogoyo bene dwol pi kit kwa dyaŋ i ducu, ki dwol romi bene. 29En ogero gaŋi mapol pire kene, ocoko romi ki dyaŋi mapol ata; pien Lubaŋa onoŋo omiye jami madwoŋ twatwal. 30En Kejekia acel-li aye oloro wan pii ma tye yo tuŋ malo ka ma pii ma a i Gikon mol kato kwede woko, en dok oyubo omiyo pii omol okemo yo tuŋ potoceŋ i ŋet gaŋ kal pa Daudi. Kejekia obedo ki gum maber kacel ki lonyo i kom ticce ducu ma en otiyo. 31Doŋ i lok ma dok i kom lukwena pa luker me Babilon, ma gicwalogi bote me penyo en pi lanyut ma onoŋo Lubaŋa otiyo i lobone, Lubaŋa oweko gire pire kene, pi temo en ki pi ŋeyo lok ducu ma tye i cwinye.
To pa Kejekia
(2 Luker 20.20-21)
32Lok kom Kejekia mudoŋŋe ducu, ki tic mabeco ma en otiyo, nen, gityeko coyone i lok kom ginanyuta ma lanebi Icaya wod pa Amoj oneno, i buk pa Luker me luca ki Icrael. 33Kejekia oto, oywe kacel ki kwarine ci giyike i lyel ma malo ma i kin lyel pa likwayo pa Daudi. Jo Juda ki jo ma gibedo i Jerucalem ducu gumiye deyo i kare me tone. Ci wode Manace aye oleyo ka tyene.


Ejira 4:2
2ci cut gubino bot Jerubabel ki ludito ma giloyo dog odi pa kwarogi kun giwaco botgi ni, "Wuwek waribbe kwedwu i gedo man, pien wan bene waworo Lubaŋawu-ni macalo wun, dok wan bene wabedo ka tyero gitum bote cakke wa i kare pa Ecar-kadon kabaka me Aciria ma yam okelowa kany-nyi."


Jeremia 50:44
44"Nen, abibino macalo labwor i olet romi kun aa ki i buŋa me Jordan ma yatte oculle likiŋ, ci abimiyo jo Babilon giriŋo woko ki i lobogi. Doŋ lacen dano mo ma ayero ni obed latel aye biloyo rok meno. Aŋa ma gitwero poro ki an? Aŋa ma twero ette ka lwoŋa pi lweny? Kit lakwat aŋo mono ma twero cuŋ i nyima?


2 Luker 18:17
17Kabaka me Aciria ocwalo ludito wi monnye ma gilwoŋo Tartan, Larabcaric ki Larabcake ki mony madit ma gua ki Lakic gucito Jerucalem. Gucako mol gucito wa i Jerucalem. Ka guo kunnu, gucito gucuŋ i ŋet yo pii ma mol a ki i joro ma malo, i yo gudo ma woto i poto pa Lalwok-boŋo.


Yocwa 3:16
16ci pii ma mol piny ma a ki tuŋ malo-ni ogut ocuŋ woko ma opoŋ otiŋŋe malo likuŋ ma ojer wa i Adam, en gaŋ ma cok ki Jaretan. Pii mogo ma mol kemo nam me Araba, ma Nam me Kado-ni, kingi ducu oŋol woko, ci lwak gukato loka tuŋcel, mukemo Jeriko.


Latitlok 1
Jami me lobo-ni ducu konygi pe
1Man aye lok pa latit-lok, wod pa Daudi,
ma obedo kabaka i Jerucalem.
2Latit-lok owacci,
konygi pe, konygi pe! Gin ducu konygi pe.
3Dano twero noŋo kit magoba aŋo ki i kom tic matek ma en tiyo dyeceŋ jwi-ni?
4Yalwak me kare man kato, dok yalwak mukene teyo kakare, ento lobo bedo mere matwal.
5Ceŋ tuc ci cito poto,
ka dok lokke oyotoyot, dok ka ma en tuc ki iye.
6Yamo kodo dok tuŋ acuc,
ka dok wirre kodo dok tuŋ acam; bedo ka kodo tuŋŋi ki tuŋŋi,
ka dok lokke rumo piny aruma.
7Pii ma opoŋ i kulu ducu mol cito i nam,
ento nam pe poŋ;
pii dok cen ka ma kulu ocakke ki iye,
ka cako mol ki kunnu dwogo i ŋamo
8Kom dano doŋ ool woko ki jami ducu;
dano liŋ aliŋa pe twero waco lok mo;
waŋ dano pe twero yeŋ ki gin ma dano neno,
kadi ki it bene pe twero yeŋ ki gin ma dano winyo.
9Gin ma doŋ otyeko timme en aye gin
ma bitimme bene,
ki gin ma gityeko tiyo en bene gin ma gibitiyo;
pi meno pe tye gin mo manyen i wi lobo-ni kulu.
10Tye gin mo ma giloko pire ni,
"Nen, man gin manyen"?
Man otyeko timme wa con,
i kare ma onoŋo pud peya ginywalowa.
11Pe tye ŋat mo ma po i kom gin mutimme yam wa con,
dok pe tye ŋat mo ki i kin jo ma bilubogi
ma bipo i kom gin ma bitimme i kare ma pud tye anyim.
Ryeko ki ŋec pa latit-lok
12An latit-lok onoŋo abedo kabaka ma loyo jo Icrael i Jerucalem. 13Amoko tamma me yenyo dok me ŋiyo ki ryeko gin ducu ma dano gitye ka tiyone i te polo i lobo kany. Lubaŋa omiyo tic ma kelo cwercwiny keken bot dano ma myero gubed ka tiyone. 14Atyeko neno gin ducu ma gitye ka tiyone i lobo kany: aneno gin ducu konygi pe, dok gibedo calo ryemo kor yamo ma kodo.
15Gin mugom pe doŋ gitwero twenyone bedo atir,
dok jami ma komgi pe nen, pe gitwero kwanogi.
16-Aloko kekena ni, "An doŋ alimo ryeko madit makato ryeko pa luker ducu ma gukwoŋo nyima ma gubedo ka loc i Jerucalem; dok kit ryeko ki ŋec ducu doŋ atyeko ŋiyo kwede." 17Aketo cwinya me ŋeyo ryeko, ki me ŋeyo apoya ki miŋo. Anoŋo ni magi ducu bene obedo calo ryemo kor yamo ma kodo.
18Bedo ki ryeko madwoŋ miyo dano bedo ki cwercwiny madwoŋ bene,
ŋat ma ŋecce tye ka medde meno tye ka medo cwercwiny.


Ejekiel 45:17
17Doŋ ŋat ma tye ka loc aye ma bimiyo lee me gitum awaŋa, gityer me moko kwon, ki gityer amata i kare me kwero nino madito, i por dwe, ki nino me cabit ducu, ki i kare me kwero nino madito ducu ma giciko pi jo Icrael. En laloc meno bimiyo lee me gitum pi bal, gityer me moko kwon, gitum awaŋa, ki gityer lakwecwiny, pi timo gin me lakwany bal woko ki i kom jo Icrael."


Latitlok 6:3
3Kadi bed dano mo onywal litino ma romo miya acel kulu, kadi en obedo i lobo pi lwak mwaka mapol, ma mwakane bene doŋ dwoŋ, ento ka pe noŋo yomcwiny mo i kom jami mabeco me lobo man, ka pe bene giketo deyo me yiko en ka oto, awaco ni latin ma ginywalo ma doŋ otyeko to woko ki i ic ber kato eno


Yocwa 2
Gicwalo lurot-piny i Jeriko
1-Yocwa wod pa Nun ocwalo jo aryo nia ki i Citim i muŋ ka roto piny kun waco botgi ni, "Wucit ka neno lobo, makatone aye Jeriko." Ka gucito, ci gutiro i ot pa dako ma lakwele ma nyiŋe Rakab, gubuto kunnu. 2Gitito pigi bot kabaka me Jeriko ni, "Nen, jo Icrael mogo gubino kany ka roto piny." 3Ci kabaka me Jeriko ocwalo kwena bot Rakab ma kun wacce ni, "Kel dano ma gubino boti kany, dano ma gudonyo i odi-ni, pien gubino ka roto lobowa ducu." 4Ento dako-nu onoŋo otero jo aryo-nu okanogi woko, ci en ogamo ni, "Ada, jo-nu gubino bota, ento onoŋo pe aŋeyo ka ma gua iye. 5I kare ma dog gaŋ gicok lorone woko, ma piny col-li, jo-nu gukato woko, ci ka ma gucito iye aye pe aŋeyo. Wuryem korgi oyotoyot, ci wubimakogi iyo," 6kun onoŋo oterogi i wi ot malo, ci okanogi i kin tol tworo ma ocano kikore i wi ot kunnu. 7Kit meno dano gucako ryemo korgi i yo ma kemo kulu Jordan nio kwede wa i waŋ wat. Ka luryem korgi gukato woko, ci dog gaŋ giloro woko cut.
8I kare ma jo-nu peya gubuto piny, en ocito botgi i wi ot, 9ci owaco botgi ni, "Aŋeyo ni Rwot otyeko miyowu lobo man, lworo bene otyeko makowa piwu, ki jo ma gibedo i lobo-ni komgi oonyo koyo woko piwu, 10-pien wawinyo kit ma Rwot otwoyo ki pii me Nam Makwar woko i nyimwu i kare ma wua woko ki i Ejipt, ki gin ma wutiyo i kom luker aryo pa jo Amor ma yam gibedo loka Jordan tuŋ kany, gin aye Cikon ki Og, ma wujwerogi woko liweŋ-ŋi. 11I kare ma wawinyo pire-ni cwinywa ocako ŋabbe aŋaba cut, tipo kom dano oto woko lirut piwu, pien Rwot Lubaŋawu aye Lubaŋa ma tye malo i polo ki piny i wi lobo bene. 12Kombeddi doŋ wukwoŋŋa kwoŋ ki nyiŋ Rwot ni, kit macalo atyeko timowu maber-ri, wun bene wubitimo jo me ot pa wora maber, ci wumiya lanyut ma moko adane, 13wek wular kwo pa wora ki pa maa, ki pa omegina ki lumegina, ki jo ducu ma gitye botgi, wek wular kwowa wawek to." 14Jo meno gugamo ni, "Wan aye wabito ma ka wun. Ka pe wubitito gin ma watimo kany-nyi, ci wan wabitimowu maber ki gen madwoŋ ka Rwot bimiyowa lobo-ni."
15Lacen dako-nu omiyo gukato woko ki i waŋ dirica ma noŋo en cwalogi piny ki tol, pien onoŋo ode gigero okubbe i kom cel murumo gaŋ-ŋi, omiyo en yam bedo i kom cel. 16Ci en ocikogi ni, "Koŋ wucit wa i kin godi, wek luryem korwu pe gurwatte kwedwu iyo. Koŋ wukanne kunnu pi nino adek, nio ka luryem korwu gudwogo; ka lacen wun doŋ wucit giwu." 17Jo-nu guwaco bote ni, "Pe wabibedo ki bal mo i kom kwoŋ man ma imiyo wakwoŋo boti-ni. 18Nen ba, ka monywa obino i lobo-ni, ci ibitweyo tol man makwar-ri i waŋ dirica ma imiyo wakato woko kun wawok ki iye-ni. Ci ibilwoŋo woru ki meni ki omegini ki jo ma i ot pa woru ducu, icokogi i ot boti kany. 19Ka ŋat acel mo okato gire woko ki i doggola odi ocito i gudo, bal me remone bidok i wiye, wan pe wabibedo ki bal mo iye. 20Ento ka ce itito gin ma watimo kany-nyi, ci pe wabibedo ki bal mo pi kwoŋ ma imiyo wakwoŋo-ni." 21Dako ogamo ni, "Doŋ obed kumeno kit macalo wuloko-ni." Ka ocwalogi gucito, ci en otweyo tol makwar-ri i waŋ dirica ode.
22Ka gucito ci guwoto atir wa i godi, gubedo kunnu pi nino adek, nio ka luryem korgi gudok woko; lulub korgi gubedo ka yenyogi kwe i waŋayo, ci pe gumedo ki noŋogi. 23Jo aryo-nu gulor piny ki i wi godi, gukato loka ca ci gucito bot Yocwa wod pa Nun, gutito bote lok ducu ma otimme i komgi. 24Ka dok guwaco bot Yocwa ni, "Adada Rwot doŋ otyeko miyo lobo meno ducu i ciŋ wa; dok nen ni jo ducu ma gibedo i lobo-nu piwa oneko komgi woko lirut."


1 Tekwaro 19
Daudi oloyo jo Ammon ki jo Ciria
(2 Cam 10.1-19)
1Ka man otum, Nakac kabaka pa jo Ammon oto woko, ci wode oleyo ka tyene. 2Daudi owacci, "Abinyuto cwiny me mar bot Kanun wod pa Nakac, kit ma yam wonne onyuto cwiny me mar bota-ni." Mumiyo Daudi ocwalo lukwena bote ka kweyo cwinye pi to pa wonne, Lutic pa Daudi guo bot Kanun i lobo pa jo Ammon ka kweyo cwinye. 3Ento rwodi pa jo Ammon guwaco bot Kanun ni, "In itamo ni Daudi ocwalo lukwe cwinyi pi keto deyo i kom woru? Daudi mono pe ocwalo luticce ka ŋiyo piny, ki ka turo gaŋ, ki pi roto lobo ducu?" 4Kit meno omiyo Kanun omako lutic pa Daudi, ci olyelo yer tikgi, ka dok oŋolo dye boŋogi i kom pyergi, ka ocwalogi kwede woko; ci gucito. 5Ka gitito bot Daudi pi jo meno, ci ocwalo dano ka jologi, pien onoŋo gitye ki lewic madwoŋ twatwal. Ci kabaka owacci, "Koŋ wubed i Jeriko, nio ka yer tikwu otwi olot, ka doŋ wudwog kany."
6Ka jo Ammon guneno ni pigi odoko ŋwe marac bot Daudi, ci Kanun ki jo Ammon gucwalo ryal ma romo talanta alip acel ka wilo gadigadi lweny ki wegi aguragura ki bot jo Mecopotamia, wa ki i lobo Arammaaka, ki i Joba. 7Ci guwilo gadigadi lweny alip pyeradek wiye aryo, ki kabaka me Maaka bene, ma onoŋo obino ki monnye, ogony i nyim Medeba. Jo Ammon bene gucokke ki i gaŋigi, gubino ka lweny. 8Ka Daudi owinyo pigi, ci ocwalo Joab kacel ki mony pa twoni oteka lweny ducu. 9Ci jo Ammon gubino gurwayo cok ka guryeyo i dog gaŋ; luker ma gubino guryeyo kengi, i dye bar. 403
10Ka Joab oneno mony okace woko ryoryo, tuŋ nyime ki yo tuŋ ŋeye bene, ci oyero jo Icrael ma oyita lweny, ocako ryeyogi gukemo jo Ciria; 11oketo jo mudoŋŋe bot ominne Abicai, gin bene guryeyo gukemo jo Ammon. 12Joab owacci, "Ka ce jo Ciria gubedo tek i koma, ci ibikonya, ento ka jo Ammon aye gubedo tek i komi, an abikonyi. 13Bed oteka ma cwinye nwaŋ, wek walweny pi lutuwa, ki pi gaŋi pa Lubaŋawa, Rwot bene otim gin ma oneno ni ber." 14Kit meno Joab ki jo ma gitye kwede ducu gurwayo cok ka lweny i kom jo Ciria; ci jo Ciria guriŋo woko ki i nyime. 15Ka jo Ammon guneno jo Ciria guriŋo woko, ci gin bene gucako riŋo woko ki i nyim Abicai omin Joab, gudonyo wa i gaŋ, Ci Joab obino i Jerucalem.
16Ento ka jo Ciria guneno jo Icrael guloyogi, gucwalo lukwena ci gukelo jo Ciria ma gitye loka Euprate, kacel ki Copak ma lawimony pa Adadejer ma latel wigi. 17Ka gitito pigi bot Daudi, ci en bene ocoko jo Icrael ducu oŋolo kwedgi kulu Jordan, ci obino i komgi, oryeyo monnye orwayo i komgi. Ka Daudi doŋ oryeyo monnye, orwayo kom jo Ciria, gucako lweny kwede. 18Jo Ciria gucako riŋo woko ki i nyim Icrael; Daudi oneko jo Ciria ma romo riŋo ki gadigadi lweny alip abiro, ki askari ma woto ki tyengi alip pyeraŋwen, ka dok oneko Copak ladit me monygi bene. 19Ka lutic pa Adadejer guneno jo Icrael gutyeko loyogi woko, ci guketo kuc i kingi ki Daudi, ci gudoko luticce. Kit meno jo Ciria pe dok gubedo ki miti me konyo jo Ammon i kare mo.


Nia 9
Gemo owaa dyaŋ
1Ka Rwot dok owaco bot Moses ni, "Cit bot Parao, ci iwacce ni, 'Rwot, Lubaŋa pa jo Ibru, owaco kuman ni, Wek jona guciti, wek guti bota. 2Ka ikwero ye gin gucito, ma pwod ijiŋ i komgi, 3nen, ciŋ Rwot bipoto ki two owaa malik i kom limwu makwo ma gitye i olet, i kom aguragura ki kana-gu, ki kinaga-gu, ki dyaŋi, ki dyegi-gu. 4Ento Rwot bipoko kin lim pa jo Icrael ki pa jo Ejipt, ci lim pa jo Icrael pe bito kadi ki acel mo,' " 5Rwot onyuto kare kun wacci, "Rwot bitiyo gin man i lobo diki." 6Orwone Rwot otiyo gin meno; lim pa jo Ejipt ducu guto woko, ento lim pa jo Icrael pe oto kadi ki acel mo. 7Ka Parao ocwalo dano, ci nen, lim pa jo Icrael pe oto kadi ki acel mo. Ento cwiny Parao odoko nwaŋ; pe oweko lwak gucito.
Gemo odeke
8Rwot owaco bot Moses ki Aron ni, "Wujob buru poŋ ciŋwu ki i ruk-keno mac, wumi Moses oony malo ki i nyim Parao. 9Ci bidoko apwa ma duny i lobo Ejipt ducu, ci bikwoto lwak odeke i kom dano wa i kom lee ducu ma burre bityer doko lwak bur ma oromo i lobo Ejipt ducu." 10-Ci gujobo buru ki i keno, gucuŋ kwede i nyim Parao, ci Moses oonyo malo, ci okwoto odeke ma tyer doko lwak bur i kom dano ki i kom lee. 11Cuŋ i nyim Moses oloyo lutyet woko pi odeke, pien odeke okwoto wa kom lutyet bene ki kom jo Ejipt ducu. 12Ento Rwot ojiŋo cwiny Parao odoko nwaŋ, okwero winyogi woko kit ma Rwot owaco bot Moses.
Gemo me pee
13Ka Rwot dok owaco bot Moses ni, "A malo odiko con, icicuŋ i nyim Parao, iwacce ni, 'Rwot, Lubaŋa pa jo Ibru, owaco kuman ni, Wek jona guciti, we guti bota. 14Pien tyen man abicwalo gemo mera ducu i cwinyi, ki i kor luticci ki i kom lwakki wek i ŋe ni p tye ŋatti mo ma rom ki an i wi lobe ducu. 15Kono aryeyo ciŋa apwodi k lwakki ducu ki two gemo magwa, kono tin atyekowu woko ki i lobo; 16-ento aweko in makwo pi lok man, wek anyut tekka boti, wek nyiŋa oywek i lobo ducu. 17In pwod it ye ka nyatt i kom lwakka, pe iye wekogi cito 18Nen, diki i kare man abicoro lwal pee mapek poto i lobo, ma yam peyi otimme nia ma lobo Ejipt gibedo iye nio wa koni. 19Mumiyo cwal kwena kom beddi, wek icok limmi ki gin mer ducu ma tye woko i olet igwokgi i ot pien pee bipwodo dano ducu ki le ma gudoŋ woko i tim ma pe gikelog paco, ci gibito woko.' " 20Jo ma i ki: lutic pa Parao ma gulworo lok pa Rwot, gumiyo lwak opiigi ki Iimgali guriŋo gularo odi; 21ento jo ma pe guwinyo lok pa Rwot guweko opiig ki limgi i olet.
22Rwot owaco bot Moses ni, "Rye ciŋi malo tuŋ polo, wek pee opot i lobo Ejipt ducu, i kom dano ki lee ki ginapiti ducu ma i poto, oromo i lobo Ejipt ducu."
23Ka Moses otiŋo odoone mali tuŋ polo; ci Rwot omiyo polo omor, pee ocorre i lobo, ma kine orubbe ki mac, ci Rwot omiyo pee ocwer oromro lobo Ejipt ducu. 24-Pee omedde ki ma i ma lyel wil i dye pee, pee mapek ma peya otimme i lobo ducu me Ejipt nia i kare ma rok ocakke iye. 25Pee opwodo gin ducu ma tye i poto, gin ma yam tye i lobo Ejipt ducu, dano ki lee; pee opwodo ginapita ducu ma tye i poto 26Lobo Gocen keken ka ma jo Icrael tye iye-ni, en aye pee obedo pe kunnu.
27Ci Parao ocwalo kwena olwoyo Moses ki Aron, ci owaco botgi ni "Atyeko poto i bal tyen man; Rwot lokke tye kakare, ento an ki lwakka watimo marac. 28Wuleg Rwot pien mor kot ki cwer pa pee doŋ oromo abiwekowu wucito, pe doŋ wubidikki kany." 29Moses owacce ni. "Ka akato woko i ŋe gaŋ, ci abiryeyo ciŋa cut bot Rwot ci mor kot bigik, ki pee bene bibedo pe, wek wun wuŋe ni lobo-ni pa Rwot gire. 30Ento in ki luticc aŋeyo ni peya wulworo Rwot Lubaŋa." 31(Obira ki cayiri pee obalogi woko pien onoŋo cayiri otyeko nok ki obira bene ocako turo. 32Ento ŋano matar ki ŋano makwar pee pe obalogi, pien gicoyogi lacen i mwaka.) 33Moses okato woko ki i gaŋ nia ki bot Parao, oryeyo ciŋe bot Rwot; ci mor kot ki pee ogik woko, kot pe dok ocwer i lobo. 34Ento ka Parao oneno ni kot ki mor kot doŋ ogik, en dok opoto i bal aye, omiyo en kacel ki luticce cwinygi odoko nwaŋ. 35Kit meno cwiny Parao obedo nwaŋ, ci okwero weko jo Icrael gucito, macalo Lubaŋa yam oloko ki i dog Moses.


Jeremia 36:32
32Ci Jeremia dok okwanyo buk adola mukene ci omiyo bot Baruk karan, ci Baruk ocoyo lok woko ducu ki acel acel kit macalo Jeremia obedo ka wacce kwede. Baruk ocoyo lok ducu ma onoŋo tye i buk adola mukwoŋo ma kabaka Yekoyakim owaŋo woko ki mac-ci. Jeremia dok omedo iye lok mapol maromrom ki lok me wiati ca.


Yocwa 14:10
10Kombeddi nen ka Rwot pud ogwoka atye makwo wa onyoo kit ma yam owaco-ni, odoko doŋ mwaka pyeraŋwen wiye abic a kwede wa i kare ca ma Rwot owaco iye lok man bot Moses, ma onoŋo jo Icrael pud gitye ka wirre i tim kuca; kombeddi doŋ inen, mwaka me ditta doŋ oromo pyeraboro wiye abic.


Jeremia 24:1
Aduku mupoŋ ki oyig oduro
1Rwot onyutta aduku aryo mupoŋ ki nyig oduro ma giketo i nyim ot pa Lubaŋa, Man otimme lacen i ne kare ma Nebukadnejar kabaka me Babilon otero kwede Yekonia wod pa Yekoyakim kabaka me Juda me bedo opii, kun okwanyo ki i Jerucalem kacel ki lutel me Juda, ludito tic mapatpat kacel ki lutet ducu oterogi i Babilon.


Ejekiel 13:18
18kun itito botgi gin ma Rwot Lubaŋa tye ka waco botgi.
"Can i wiwu wun mon ma wukwoyo lwit wutweyo i ŋut ciŋ dano, dok bene wukwoyo boŋo laum wic ma wuboyo iye lwit pi dano ducu kun wulubo kit bor pa ŋat acel acel, wutimo man ni wek gubed ki twero me rwenyo kwo pa dano woko! Imito tic ki twero me kwo ki me to i kom jona wek wunoŋ giwu iye magoba ma cwinywu mito.


Jeremia 38:22
22Nen, mon ducu ma yam giweko gudoŋ i gaŋ kal pa kabaka me Juda doŋ gitye ka terogi woko bot rwodi pa kabaka me Babilon. Winy lok ma gitye ka wacone kun giwoto gicito kwede ni,
'Luremi ma igenogi-ni doŋ gubwoli, dok bene guloyi woko.
Doŋ kombeddi kit macalo tyeni omwony woko i coto-ni,
gulokke guweki woko keni.' "


Ejira 8:22
22Kono nene apenyo kabaka ni omiya lwak askari ki wegi aguragura me gwokowa i kom lumerokwa ma iyo, lewic onoŋo twero maka; pien onoŋo doŋ watito bot kabaka woko ni, "Lubaŋawa bibedo ki jo ma giyenye pi konyogi, ki tek me akemone bedo i kom jo ducu ma gibwoto en woko."


Wel 35
Gaŋi pa Lulevi
1-I lobo aroo me Moab ma i ŋet Jordan mukemo Jeriko Rwot owaco bot Moses ni, 2"Cik jo Icrael ni gumi ki Lulevi gaŋi me bedogi ki i koni lobo ma gibilimo me aleyagi; dok myero wumi botgi lobo ma orumo gaŋi-nu obed me oletgi. 3Gaŋi-nu bibedo pa Lulevi me bedogi, ki olet ma i ŋetgi bibedo pi kwayo dyaŋigi ki limgi makwo ducu. 4Lobo ma wubimiyo bot jo Levi pi oletgi lacce biromo yadi miya abic cakke ki i cel me gaŋ tuŋŋi ki tuŋŋi kun rumo gaŋ ducu. 5Wubipimo dul lobo ma latwoke aŋwen ma romrom; bor me twoke acel acel bibedo yadi alip acel, kun gaŋ bedo i dyere. 6Wubimiyo bot Lulevi gaŋi abicel me laro lunek dano ka ma wubiweko lunek riŋo iye, dok wubimiyo botgi gaŋi mukene pyera ŋwen wiye aryo wumedo i kom meno. 7Kit meno gaŋi ducu ma wubimiyo bot Lulevi biromo pyeraŋwen wiye aboro, kacel ki oletgi. 8Gaŋigi wubimiyo botgi kuti wukwanyo ki i kom lobo ma jo Icrael gibigamo; wubikwanyo mabup ki bot kaka madito, dok ki bot kaka matinone wubikwanyo manok, kun kaka acel acel miyo gaŋine mogo bot Lulevi muporo lobo ma ogamo me ginaleyane."
Gaŋi me laro lunek dane
(Nwo 19.1-13; Yoc 20.1-9)
9Rwot owaco bot Moses ni, 10"Wac bot jo Icrael ni, Ka doŋ wuŋolo kulu Jordan, wukato i lobo Kanaan, 11ci wubiyero gaŋi mogo wek gubed gaŋi me laro lunek dano, wek dano ma pe guneko dano akaka guriŋ gular iye komgi. 12Gaŋi magi bibedo me laro lanek dano ki bot lacul kwor, wek lanek dano mo pe oto nio ka ocuŋ i nyim lwak wek giŋol koppe. 13Wubiyero gaŋiwu abicel, 14adek loka Jordan tuŋ wokceŋ ki adek i lobo Kanaan, gubed gaŋi me laro lunek dano. 15Gaŋi magi abicel-li gibibedo me laro kom pi jo Icrael ki pi welowu ki pi lubedo ma gibedo i kinwu, wek ka ŋat mo oneko dano kun pe oneko akaka oriŋ olar iye kome.
16"Ento ka ogoyo dano ki nyonyo mo oreto piny ci oto woko, meno en lanek; gibineke woko. 17Ka ce ocelo dano ki kidi ma omako i ciŋe, ma romo neko dano, ci ocelo oto woko, meno aye lanek; gibineke woko. 18Nyo ka ogoyo ki yat ma omako i ciŋe, ma romo neko dano, ci oto woko, meno en lanek; gibineke woko. 19Wat macok pa lato kikome aye bineko lanek dano woko; ka oromo kwede, ci neke woko. 20Ka ŋat mo obako dano ocobo pil pi mone, nyo otokke i kome ci obayo ocobo woko, kun noŋo okiye akiya, ci oto woko, 21nyo ka odoŋe ki ciŋe pi mone ma tye i kingi ci oto woko, ŋat ma ocobe nyo ma odoŋe-ni gibineko woko; meno en lanek. Wat macok ki Lato kikome aye bineko lanek dano woko, ka oromo kwede.
22"Ento ka ce obako ci ocobe oyotoyot ma tyen mone mo pe, nyo otokke i kome ci obayo ocobo ma pe okiye akiya, 23nyo ocele ki kidi ma romo neko dano ma noŋo pe onene, ci oto woko kadi yam pe en lamerokke, dok onoŋo pe opiro timo en marac, 24ci lwak myero oŋol kop i kin lanek ki wat pa lato ma lacul kwor remo kun lubo cik magi. 25Lwak myero olar lanek dano ki i cin wat pa lato ma lacul kwor remo-ni, ci dwoko lanek i gaŋ me laro lunek dano ka ma yam oriŋo olaro-ni. En bibedo kunnu matwal, nio ka ajwaka madit ma giwiro ki moo maleŋ i kare-nu otyeko to woko. 26Ento ka i kare mo lanek dano ocito okato woko i ŋe waŋ apokki me gaŋ me laro kome ka ma yam oriŋo iye-ni, 27ci lacul kwor remo pa lato onoŋo kome owec, kun tye woko i ŋe waŋ apokki me gaŋ me laro kome, ce lacul kwor remo pa lato oneko lanek-ki, pe gibikwano alii me remo i wiye. 28Pien dano meno myero obed i gaŋ me laro kom nio i kare ma ajwaka madit bito iye; ento i ŋe to pa ajwaka madit lanek dano twero dok cen i pacone. 29Meno ducu bibedo cik botwu wa i kare pa likwayowu ducu, i kabedo ducu ma wubibedo iye.
Cik ma mako lucaden ki lim me kok
30-"Ka ce dano mo oneko dano, ci gibineko lanek woko pi lok pa lucaden; ento pe gibineko dano mo pi lok ma lacaden acel keken otito. 31Dok pe wubigamo lim me koko kwo pa lanek dano mo ma balle romo to; gibineke aneka. 32Dok pe wugam lim me kok mo pi dano ma oriŋo olaro gaŋ me laro lunek dano, wek giyene odwog obed i lobone ma noŋo ajwaka madit peya oto. 33Pe wubinyobo lobo ma wubibedo iye-ni; pien remo nyobo lobo woko, dok pe tye gin mo ma twero kwanyo bal ki i lobo pi remo ma oo iye-ni, kono remo pa lanek dano meno kek en aye kwanyo. 34Pe wubimiyo lobo ma wubedo iye, ma an bene abedo iye i dyewuni, odok keni; pien an a Rwot ma abedo i kin jo Icrael."


Nia 24
Gimoko gicikke
1Dok Rwot owaco bot Moses ni, "Bin malo bota kany, in ki Aron, Nadab ki Abiu, ki ludoŋo pa jo Icrael pyerabiro, wuwora ki ka mabor. 2Moses keken aye binyiko cok bota. Jo mukene pe gibinyiko cok, dok lwak bene pe gibibino kwede malo."
3Moses ocito otito ki lwak lok ducu ma Rwot owaco, ki cikke ducu. Lwak ducu gugamo ki dwan acel kun giwaco ni, "Lok ducu ma Rwot owaco wabiti yo." 4Moses ocoyo lok ducu ma Rwot owaco. Oa malo odiko con, ocano keno tyer i te got, ki wir apar wiye aryo, muporo wel kaka pa jo Icrael apar wiye aryo. 5Ci ocwalo awobe pa jo Icrael, ma gutyero gitum awaŋa dok gutumo twoni bot Rwot me gityer lakwecwiny. 6Lacen Moses okwanyo nucu remo, oonyo i weer, ki nucu remo ocoro i kom keno tyer. 7Ka dok okwanyo buk me gicikke, ci okwano bot lwak, guwinyo. Ci gugamo ni, "Gin ducu ma Rwot owaco wabitiyo, dok wabiworo doge bene," 8-Ka Moses dok otiŋo remo, ocoro i kom lwak, kun wacci, "Nen remo me gicikke ma Rwot oketo kwedwu, ma lubo lok magi ducu."
9Ka Moses ki Aron, Nadab ki Abiu, ki ludoŋo pa jo Icrael pyerabiro-ni gucito malo, 10ci guneno Lubaŋa pa Icrael. Gin mo obedo ka tyene macalo kidi capir ma bulu ma gipeto, ma ryeny macalo polo kikome. 11Ento Lubaŋa pe ogudo kom ludoŋo pa Icrael ki ciŋe; guneno Lubaŋa, ci gucamo dok gumato pii bene.
Moses i wi got Cinai
12Rwot owaco bot Moses ni, "Bin bota malo i wi got, ci ikura kunnu, Abimini kidi ma apada, kacel ki cik ki ginacika ma acoyo me pwonyo lwak." 13Ci Moses oa malo, kacel ki Yocwa ma lakonye, ka ocito i wi got pa Lubaŋa. 14Owaco ki ludoŋo ni, "Wubed wukurwa kany, nio ka dok wadwogo botwu, Nen, Aron ki Kur gudoŋ botwu; ka ŋat mo tye ki lok mo, oter botgi."
15Ka Moses cito malo i wi got, ci pol oumo got woko. 16Deyo pa Rwot obedo i kom got Cinai, ci pol oumo kema pi nino abicel. I kom nino me abirone, Rwot olwoŋo Moses ki i dye pol. 17I kare meno deyo pa Rwot onen bot jo Icrael macalo mac arum i wi got. 18-Ka Moses odonyo i dye pol, ocito malo i wi got; ci Moses obedo i wi got nino pyeraŋwen, dyeceŋ ki dyewor.